text:
Investigashon nobo na e islanan karibense ta mustra kon tabú di hiv ta mantené e epidemia aki.
Na Aruba hende ta tèst muchu lat, nan no ta bini nan sita di dòkter òf nan ta buska nan remedinan lat, internista-infektuólogo Bert Rodenburg di e hospital arubano HOH ta bisa.
E konsekuensianan di tèst lat ta grandi. Mas ku mitar ta haña un diagnósis di hiv añanan despues di e infekshon original. Pesei hopi hende ta tèst pa hiv numa ora ku nan ta hopi malu kaba i tin aids.
Kasi mitar di e pashèntnan aki ta bai tèst numa ora nan tin síntoma, asina a sali for di e investigashon kaminda kuater aña e hòspitalnan di Aruba, Boneiru i Kòrsou a kolektá dato.
“Mester t’asina ku mas trempan hende ta hasi kòntròl di rutina òf ta bai tèst despues di kontakto seksual ku un hende di kua nan sa òf ta kere ku e tin hiv”, Rodenburg ta splika. Tambe den kaso di vários partner, ta importante pa regularmente tèst pa hiv.
‘Stigma enorme i bèrgwensa’
Na Aruba dos terser parti di e diagnósisnan di hiv ta bou di hende hòmber ku tin sèks ku hòmber.Esaki ta komparabel ku Hulanda. Pero diferente di Hulanda, ta e ‘stigma enorme i e bèrgwensa’ na Aruba ku ta forma un problema grandi pa e kombatimentu di e epidemia di hiv, Rodenburg ta konkluí.
“Mi tin pashènt ku no ke pa yama nan na nan nòmber den poliklínika. E sala di espera ta masha chikí. E ora ei e chèns ta grandi ku un hende ta rekonosé e persona ei i ta kasi tur pashènt tin esaki.”
Lei ku ta diskriminá
Arubano ku hiv ta sinti diskriminashon na tur sorto di manera ku ta mantené e tabú. Rodenburg ta duna ehèmpel di problema ku kumpramentu di kas pasobra bo no por sera un seguro di bida niun kaminda. Òf retiro di trabou despues despues di un tèst positivo di hiv, kaminda e dunadó di trabou ta bisa ku ta pa motibu di funshonamentu malu, pero ku promé ku e resultado di e tèst ainda tabata masha kontentu ku e empleado.
“Esakinan tur ta eksperensia ku hende ku hiv tin i ku ta pone ku hende no ke papia abiertamente tokante nan státùs di hiv”, Rodenburg ta splika.
E infektiólogo ta bisa ku asta tin legislashon ku ta diskriminá i ku asina ta kontribuí na e mantenshon di e epidemia di hiv: pasobra shete porshento di e pashèntnan ku HIV na Aruba ta hende sin papel di estadia legal. E grupo aki no ta haña kompensashon pa e gastunan di tèst i tratamentu di hiv.
Entretantu tin un proposishon di lei pa kambia esaki.
‘Emansipashon di LHBTI+ ta yuda redusí e stigma’
Ademas Rodenburg ta boga pa emansipashon di LHBTI+ den e lucha kontra e epidemia di hiv. E emansipashon ei mester presedé e kampañanan di konsientisashon di hiv.
Segun e ‘no tin benefisio pa eduká komunidat tokante hiv si nan no aseptá promé ku tin otro tipo di relashon ku solamente relashon heteroseksual’.
“Ainda nos no tin matrimonio pa partner di e mésun sekso na Aruba. Esei lo mester ta e promé paso.”
A kompartí e resultadonan di e investigashon di hiv Spirit na un kongreso médiko ku a tene poko tempu ei (Potrèt: HOH)


c: text/html

text:
Seccion di Malesanan infeccioso conhuntamente cu seccion Cuido Salud Hubenil y Stichting Wit Gele Kruis Aruba ta organisando VacunaTHON Infantil, caminda lo brinda e oportunidad pa muchanan entre edad 5 cu 11 aña vacuna contra COVID-19. E VacunaTHON Infantil aki lo tuma luga diasabra y diadomingo awo dia 22 y 23 di januari for di 9'or di mainta te cu 4'or di atardi, na Centro Libertador Betico Croes. Muchanan cu acudi lo haya e vacuna di Pfizer special pa mucha cu ta bin den un dosis reduci.
Mayoria mucha ta haña sintoma leve despues di un infeccion cu COVID-19, pero tin un grupo cu toch ta haya sintoma servero y por wordo interna. Tambe tin un grupo chikito di mucha cu por desaroya e malesa "Multisystem Inflammatory Syndrome Children (MIS-C)", cu ta un complicacion na organonan despues di un infeccion. E vacunacion contra COVID ta diseña pa duna proteccion na e muchanan aki, yuda preveni MIS-C y yuda preveni cu mucha tin sintoma a largo plaso (long-covid) despues di un infeccion.
Pa bin na remarke pa e vacunacion, e mucha mester tin edad entre 5 cu 11 aña y no mag di tawata contagia cu COVID-19 menos cu 12 siman pasa (despues di 1 november 2021), unda e mucha ta biba no mag di tin hende den isolacion, e mucha no por ta den cuarentena y no mag presenta na e VacunaTHON cu sintomanan di COVID-19.
Muchanan cu a ricibi nan prome vacuna di Pfizer of Johnson and Johnson den exterior por pasa busca nan di dos vacuna si nan a ricibi e prome vacuna mas cu 8 siman atras.
Pa facilita e proceso durante e VacunaTHON, nos ta pidi e mayor pa download Aruba Health App y registra e mucha na "add user".Tambe ta pidi pa solamente 1 mayor of voogd acompaña e mucha na e VacunaTHON, pa evita un multitud di hende demasiado grandi. Riba dia di VacunaTHON mester presenta cu e carchi di AZV of informacion di AZV digital of paspoort si en caso e mucha no tin AZV. E vacuna tambe ta pa mucha indocumenta cu tin minimal 4 luna bibando na Aruba pero cu no ta turista. Nos ta warda mayornan cu nan yiunan pa asina nos muchanan tambe por keda bon proteha y hunto nos por sigui cana y logra e recuperacion di nos pais.

robotstxt: allowed

filter: keep


text:
Echo ta bende mata endémiko
Kralendijk, 18 december 2017. Bo ta interesá den mata? Bo ke planta palu? Òf bo ke sa mas tokante e proyekto di reforestashon di Fundashon Echo? E ora ei bin bishitá e gran apertura di nos kultivo di palu riba djabièrnè 22 di desèmber di 10’or di mainta te 12’or di mèrdia na Dos Pos. Echo ta trit bo un pasaboka i algu di bebe.
Fundashon Echo ta organisá un grandioso apertura di nan propio kultivo di palu spesial pa benta lokal. E pensamentu tras di esaki ta ku tur hende riba nos isla por aportá na reforestashon di Boneiru. Tin 20 sorto di palu endémiko disponibel pa benta. Hasta tin algun di e palunan na baratio durante e apertura! E tim di Echo a kultivá tur e palunan for di simia i a kuida nan ku hopi amor.
Ora bo kumpra un palu endémiko no solamente bo tin un mata den bo kurá ku ta resistí sekura i duna bo sombra, pero tambe ku ta ofresé kuminda na paranan lokal. Ademas bo ta kontribuí na hasi nos isla mas bèrdè. E ganashi di e benta ta bai kompletamente pa e aktividatnan di reforestashon di Echo.
Echo ta planta palu endémiko pa rekuperá e ekosistema di mondi seku di Boneiru i pa yuda nos para- i bestianan endémiko, manera nos lora, haña kuminda. Te ku awor Echo a sera 7 área den waya i nos a planta mas ku 7500 palu. Entidat Públiko Boneiru ta finansiá e proyekto ku ayudo di e fondo di naturalesa di Reino.
Pa mas informashon: www.facebook.com/EchoBonaire.org i @NTBDN


text:
Kon pa manda notisia i material konfidensial pa nos periodistanan
Bo tin un tep of material sensitivo ku bo ke kompartí ku Deporte Awe? Nos ta ofresé diferente manera pa kontaktá nos periodistanan.
Regularmente nos ta revisá lo ke keda someté, pero paso nos ta risibí un gran kantidat, nos no por respondé of investigá tur tep.
Pa komunikado di prensa hasi uso di e formulario na final di e paginá aki of manda esakinan na notisia@deporteawe.com. No usa e kanalnan aki bou pa komunikado di prensa.
Kiko ta un bon tip
Un bo tep ta konsistí di diferente komponente. Dokumentashon of evidensia ta esensial. Spekulashon no ta subi na e nivel di un tep. Un bon tep notisioso mester artikulá klaramente un problema. Ta spesífiko. Finalmente, e tep mester ta notisioso. Tepnan mester ta di interes periodístiko, kier men nan mester konserní problemanan sistemiko ku ta aktual i di interes públiko amplio.
Ehèmpel di un bon tep:
Ata evidensia ku un representante deportivo ta kibrando ku lei.
Ata prueba ku e organisashon deportivo aki ta traha di forma no étiko.
Promé bo tuma kontakto
Kòrda ku no tin ningun método ku ta kompletamente sigur i e medidanan ku bo tin ku tuma ta dependé riba kuantu anonimidat bo mester. Promé usa kualke un di e aplikashonnan of métodonan aki, konsiderá tuma algun medida di prekoushon èkstra, inkluso: konsiderá si bo netwerk ku bo ta usa por wòrdu usa pa identifiká abo of bo aktividat; usa un “web browser” of “operating system” sigur; kita opshonnan ku ta warda bo informashonnan riba servisionan di “cloud”; i evitá di usa kuentanan of ekiponan mara na bo nòmber, email of number di telefòn.
Freedom of the Press Foundation (FPF) ta ofresé guia mas detayá dirigí riba mantenshon di privasidat i anonimidat.
Email regular ta kumbiniente pero no sigur. No usa email regular si bo informashon ta sensitivo of si bo ta prekupa pa algun hende sa kubo ta un fuente.
Pa tepnan sensitivo, bo por manda email “encrypted” ku Pretty Good Privacy (PGP). Tene kuenta ku miéntras e kontenido di email ta “encrypted” ku PGP, metadata – manera informashon di ken a manda e email of risibi’e, orario i tema – no ta “encrypted”. Kòrda ku hopi provedor di email ta warda bo mensahenan te ora bo instruí diferente.
Diferente ekstenshon di browser, manera Mailvelope, Enigmail i Flowcrypt, ta hasi fasil pa usa PGP ku provedornan di email eksistente, manera Gmail. Bo por usa tambe ProtonMail, un provedor di email ku ta usa PGP.
Pa anonimidat adishonal, krea un email adrès dediká pa komuniká ku nos.
Email adrès: tips@deporteawe.com
ProtonMail adrès: deporteawe.tips@protonmail.com
Yabi públiko: 259A 10E6 C6DA DD05 0F36 B5B1 6DC6 0EED 579B 6E07
Signal
Signal ta un aplikashon (app) gratis ku ta laga usadónan traha i manda yamadanan sigur i mensahe di teksto, imagen i video ku ta destruí su mes despues di tempu. E protokòl di Signal ta “end-to-end encrypted”, loke ta nifiká ku solamente esun ku a manda i e resipiente por aksesa e kòmbersashon. Signal ta warda algun informashon di bo, inkluso bo number di telefòn, ki dia bo a suskribí i ki dia bo tabata ultimo aktivo, pero e no ta warda metadata di bo komunikashonnan. Si bo no konfigura Signal pa destruí bo mensahenan e ta warda esakinan outomátikamente.
Pa anonimidat adishonal, konsiderá un number di telefòn dediká pa usa ku Signal. Bo por hasi esaki pa medio di diferente servisio, manera Google Voice, Skype of Twilio, of bo por kumpra un SIM card adishonal.
Number: +1 (571) 306-0866
WhatsApp ta un app ku ta sigurá yamada i mensahe di teksto usando “end-to-end encryption” i ta lagabu kita mensahe ku bo a manda asta despues ku e a wòrdu lesa. Doño di e app ta Meta, ku tambe ta doño di Facebook i Instagram, i ta retené un kantidat signifikativo di metadata riba bo kòmbersashon. Sin embargo, Whatsapp ta bisa ku nan, ni tampoko otronan, por mira kòmbersashonnan priva di usadónan.
Pa anonimidat adishonal, konsiderá un number di telefòn dediká pa usa ku Signal. Bo por hasi esaki pa medio di diferente servisio, manera Google Voice, Skype of Twilio, of bo por kumpra un SIM card adishonal.
Number: +1 (571) 306-0866


text:
Mondkapje na diferente pais ta obligatorio y esaki a pone cu hopi hende mester a bay cumpra di nan, cu por ser laba y uza di nobo. Un efecto secundario di un necesidad inespera pa e acesorio escencial di 2020 ta, cu e hendenan ta descubriendo algo nobo di nan mes: e estilo di nan mascara facial, ya sea cu ta strepi, floral, dibertido of cu un slogan. Inevitablemente, algun hende REALMENTE kier destaca entre e multitud, y e mondkapjes cu ta ilustra aki ta realmente sensacional y unico.
For di mascara facial cu cinta y strik dramatico, te na esnan extravagante cu extension di cabey, tin un gran cantidad di estilo pa scoge cu kico bo lo kier tapa bo cara. Esaki por ta inusual y ta bay yama atencion, pero e mas importante ta keda, cu e ta yuda preveni e propagacion di coronavirus. Aki ta ilustra algun style realmente unico!


text:
Relato Reunion General statuut & direktiva
Djaluna, 15 febrüari, durante e reunión general statutario di UNDEBA,
miembronan a aprobá e statuto nobo, ya ku esun aktual ta data for dia anja 1974. Seguidamente, durante e reunión general miembro nan a elegí un direktiva nobo pa e periodo di 2021/2022. Pa medio di aklamashon sala a aksepta tur miembro ku a pone nan mes disponibel pa forma partí di direktiva di UNDEBA.
E direktiva ta konsistí di:
Presidente: Urvin Rijnschot
Vise Presidente: Sigmond Jamanika
Tesorero: Asherellah François
Sekretario: Jowenny Troeman
Komisario general: Rignaal ‘Jean’ Francisca
Komisario: Selfrin Sambo
Komisario: Arnold Zimmerman
Komisario: Esterine Hooi
Na nòmber di direktiva,
Jowenny Troeman
Sekretario di UNDEBA


text:
1967
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
1967 (MCMLXVII) tabata un aña komun kuminsando riba un djadumingu riba kalènder gregoriano.
A sosodé[editá | editá fuente]
Yanüari
Mart
Aprel
Mei
- 26 - Na e teritorio insular di Aruba, Boneiru i Kòrsou a tene elekshon pa nan respektivo Konseho Insular. Na Islariba esaki e keda kanselá komo kada isla tabatin solamente un lista. E Konseho Elektoral Supremo a deklará e promé sinku kandidato di kada lista komo elegí.
Novèmber
- 6 - Koningin Julianabrug ku tabata den konstrukshon ta kai den bahia di Santa Ana na Willemstad, Kòrsou. Diessinku persona ta pèrdè nan bida.
A nase[editá | editá fuente]
Yanüari
Febrüari
- 14 - Mark Rutte, polítiko hulandes i promé minister di Hulanda
Mart
Aprel
- 27 - Rei Willem-Alexander, monarka di Reino Hulandes
Mei
Yüni
Yüli
- 7 - Edison Rijna, gezaghebber di Boneiru (desde 2014)
Ougùstùs
- 28 - Juju Rasmijn, futbolista internashonalista di Aruba
Sèptèmber
Oktober
Novèmber
Desèmber
A fayesé[editá | editá fuente]
Yanüari
Febrüari
Mart
- 22 - Adèle Rigaud (42), feminista, aktivista i polítiko kurasoleño.
Aprel
Mei
Yüni
Yüli
- 13 - Henny "Shon A" Eman (51), politiko arubano.
Ougùstùs
Sèptèmber
- 20 - Felix Chakuto (76), lider sindikal kurasoleño.
Oktober
Novèmber
Desèmber


text:
No ta facil pa haya docente remplasante cu ta capacita pa duna les den examenklas. Na november ora cu un docente a bira malo, Colegio no a para keto y mesora a saca un anuncio den corant. Esaki no tabata tin resultado. Tambe nos a tuma contacto cu diferente scol, pensionado, Examenbureau y Inspectie.
Manera nos a anuncia na comienso di aña escolar, Colegio kier enfoca riba e cosnan positivo. Colegio ta den deliberacion cu tur stakeholders tocante plannan pa mehoracion. Nos tin un bon relacion cu Directie Onderwijs, Inspectie y Minister. Mas cu claro, tambe cu nos alumno-, mayor- y docentenan. Den enseñasa, e unico manera pa traha, ta pa medio di colabora un cu otro, y pa haci esaki e relacion mester ta bon cu tur partido.
Den e reto pa haya docente di Economia nos por a experencia con colaboracion cu otro ta traha. Via CSN nos a haya contacto cu docente pa yuda nos, pero no tabata posibel pa pone tur les den siman. P’esey a bin cu e opcion pa duna les riba diasabra. Tambe nos a ofrece e alumnonan, 5 biaha pa siman les, en bes di 4 biaha y nos a adapta e SE-stof. Tur esaki tabata prome cu e alumnonan a bay Minister. E diasabra tabata un problema pa e alumonan pero na niun momento nan a bin papia esaki cu Schoolleiding, locual nos ta lamenta. Di otro banda nos ta contento cu despues di esaki nos por a papia cu e alumnonan y scucha nan, y mustra nan cu nos porta semper ta habri.
Nos ta contento cu nos relacion cu Minister ta bon y prueba di esaki ta, cu ora Minister a scucha e alumnonan, el a tuma contacto mesora cu scol. E manera di traha aki nos ta aplaudi y ta spera di sigui traha asina den futuro. Un citado di Mattie Stepanek ta bisa asina: “Unity is strength … when there is teamwork and collaboration, wonderful things can be achieved.”
Pa awo nos por a soluciona e problema pa examenklas. Colegio Arubano kier enfatisa, cu nos meta ta pa tur alumno caba scol cu nan diploma.
Tambe na Colegio Arubano nos a realisa nos proyecto di digitalisacion den Ciclo Basico 1, cu ta canando hopi bon, y pa otro aña escolar lo sigui pa Ciclo Basico 2. Esaki ta tambe den liña di loke Minister ta promove: ‘mas manera innovativo den enseñansa’. Claro, tur cos den fase y segun cu nos por maneha. Colegio tambe ta trahando cu proyectonan di intercambio cu scol na Hulanda, cu ta ofrece nos muchanan un tremendo experencia. Pa haci e proyectonan aki posibel, e alumnonan lo acerca comunidad pa coopera cu yudansa financiero. Di awo caba Colegio kier gradici tur cu ta yuda den esaki.


text:
Minister Hato a duna instrukshon pa subi e nivel di seguridat na VODC
Minister Hato a duna instrukshon pa subi e nivel di seguridat na VODC
WILLEMSTAD- Minister di Hustisia, sr. Shalten Hato , a duna instrukshon na su Tim di Maneho di Ministerio di Hustisia pa reuní awe ku Gerensia di SDKK pa evalua e situashon na e asina yamá Vreemdelingen Opvang en Detentie Centrum (VODC) i bini ku solushonnan duradero.
Manera ta konosí ayera marduga 4 indokumentado a logra sali for di e kompleho aki despues di hasi varios destrukshon. A inventarisá tantu e parti di infrastukrtura komo e parti di seguridat huntu ku Gerensia i e personal di VODC.
Den e dianan binidero lo hasi adaptashonnan nesesario pa asina alsa e nivel di seguridat sin pèrdè foi bista regla i tratadonan internashonal ku ta konta pa ku alohamentu di indokumentado.


text:
Un tesoro públiko di portrèt awor ta habrí
Seri di Herensia Kultural
Fraternan di Tilburg tin den nan archivo masha hopi kaha yen di portrèt. Den un gran kantidat di e kahanan ei, wardá den bodega di e generalato na ‘de Gasthuisring’ den e siudat di Noord-Brabant for di unda e kongregashon ta originá, tin e portrètnan ei ku fraternan a saka na Antia Hulandes i Sürnam. Ta kalkulá ku e parti ‘karibense’ di e kolekshon di portrèt ta konsistí di un trinta mil imágen asina saká entre 1886 – aña ku e promé tres fraternan a yega Kòrsou – i serka yegando final di siglo 20.
E desena di míles di portrèt ta forma un tesoro na material visual, prosedente di un region ku fo’i tempu bieu no tabata nifiká mashá den mundu di fotografia. Despues ku na 1839 a deskubrí ‘fotografia’ i e arte ei a bira mundialmente konosí, e deskubrimentu nobo akí a yega Antia Hulandes i Sürnam tambe. Fotógrafonan karibense i merikano biahero tabata pasa Antia i Sürnam tambe prinsipelmanete ku portrètnan fotográfiko. E aktividatnan fotográfiko tabata bai ekspandiendo mas i mas den e regionnan akí, i asina aki tambe a bini studio di sakamentu di portrèt permanente.
Pero na Oksidente akí desaroyo di fotografia a keda visiblemente atras kompará ku e desaroyo ei den e parti di Reino na Oriente. Por ehèmpel e kantidat di studio di fotografia na Sürnam den e periodo di 1839-1939 a keda limitá te na algun desena so, miéntras ku na Nederlands-Indië tabatin 450 studio. Posiblemente esaki ta debí na e echo ku pa madre patria Oriente tabata ekonómikamente muchu mas importante ku Antia i Sürnam, i ku ta eksistí un relashon entre ‘probecho ekonómiko i susesonan grandi den un kolonia’ i ku p’esei lo mester bini e ora ei ‘un gran produkshon di material fotográfiko’. Pa tal motibu no tin muchu material históriko visual di Oksidente ku a keda konservá i den e sentido ei por konsiderá e kolekshon ekstenso di Fratenan di Tilburg un atkisishon históriko visual di aploudí.
Eksistensia di e fuente ‘bírgen’ akí te poko tempu ei tabata práktikamente deskonosí pafó di e kongregashon. Masha poko biaha a saka portrèt for di e kantidat ekstenso di kaha pa por ehèmpel un publikashon. Pero na 2009 a bini kambio. E tempu ei un delegashon di Stadsmuseum Tilburg i Stichting Cultureel Erfgoed Caribisch gebied & Nederland huntu ku e katedrátiko di Tilburg Arnoud-Jan Bijsterveld a bai bishitá e generalato pa hasi un inventarisashon preliminar. Resultado di e trabou akí ta un proyekto ku entre otro ke digitalisá i deskribí e kolekshon di portrèt karibense.
E djòp voluminoso akí ta pèrkurá no solamente pa e portrètnan no bai pèrdí, e ta sòru ademas pa hasi e kolekshon aksesibel pa tur hende interesá. Intenshon ta ku lo por bin mira e portrètnan riba Internet.
Algun di e portrètnan karibense di den e kolekshon di fraternan ta poné na paki chikitu lòs den ènvelòp maron, otro nan a plak den álbùm di portrèt. Tambe tin hopi ku nan a plak ku leim riba papel ku no ta sin-ásido. Por sierto ku e leim akí ya ta lòs i ta laga mancha riba e papel di portrèt: ta nifiká ku digitalisashon no ta un luho eksagerá.
Riba e ènvelòpnan den kua tin e portrètnan wardá, tin hopi biaha kòrtiku notá ku pèn loke tin den e ènvelòp en kuestion. E otronan ta wardá sin anotashon òf deskripshon.
Den masha kaso ta e fraternan mes a saka e portrètnan karibense, pero den e kolekshon hende ta haña tambe trabou di fotógrafonan òf studionan di portrèt profeshonal. Singer, Fischer i vários otro nòmber di sakadó di portrèt profeshonal nos ta topa riba e portrètnan. Un detaye bunita, maske pa loke ta su tamaño e ta chikitu, ta un buki ku ta kontené portrèt di Robert Soublette tata i su yu Tito.
Trahando bou di e nòmber ‘Soublette et Fils’ nan a eternisá e Kòrsou di fin di siglo diesnuebe, prinsipio di siglo binti. Spesífikamente por bisa ku pa loke ta fotografia panorámiko e studio antiano akí, pa su tempu masha moderno i importante tabata sumamente versá.
Banda di obra di fotógrafonan pofeshonal e kolekshon ta kontené enormemente hopi portrèt ku fraternan mes a saka, ke men ta portrèt di fotógrafo amatùr. Ta ‘snapshot’ saká na tur sorto di okashon festivo (manera aniversario di kombentu i dianan di fiesta) i bishitanan i durante ekskurshon i keirumentu. Riba e portrètnan por mira e fraternan mes i e ambiente den kua nan tabata traha. Por haña un idea di e skolnan i bida den e kasnan di frater. Por mira nan hunga karta den sala di rekreo na un kas di frater, sintá amenamente ta dal un beter, gosa di un sigá, ku un grupo di konfrater. E tipo di imágennan ei di bida di tur dia tambe nan tabata fiha riba portrèt.
Den sierto sentido e kolekshon parse un álbùm di famia, ku ta kontené portrèt di momentunan dushi i memorabel riba kua tin bo propio famia i otro hende yegá. Asina ei ta e kaso ku e portrètnan di e fratenan tambe: por mira alumno- i personanan di komunidat antiano i di Sürnam, pero parse ta imágen di e religiosonan ta e ‘kurason’ ku ta forma e kolekshon.
Algun di e fraternan tabata saka portrèt fantástikamente, entre otro frater Arnoldo Broeders, un di e promé fotógrafonan di naturalesa di Kòrsou.
Segun ku ta pasa den e kolekshon hende ta haña e impreshon ku ta trata akí di un totalidat ku a kompilá sin un meta di antemano fihá. Portrètnan di kolekshon privá di e fraternan, despues di nan morto por ehèmpel a bai resultá den kolekshon di e kongregashon. Tambe tin kaso ku a manda portrèt pa konfraternan na Hulanda i via nan e material ta bin resultá den kolekshon di e kongregashon, tin biaha tambe ta portrèt saká komo material di propaganda òf komo ilustrashon pa un di e revistanan di fraternan. Pero tin portrèt tambe saká spesialmente pa e kolekshon general ei. Por ehèmpel, tabata fiha riba portrèt suseso partikular den historia di e kongregashon, meskos tambe asuntunan ku tabata tuma lugá den e ambiente di trabou di fraternan i/òf den kua nan tabata envolví. Tin ademas hopi portrèt manera saká segun tema. No ta semper ta evidente kua frater(nan) a tuma e tarea di kronista ei.
Komo e fraternan a keda pa un periodo mas largu na Antia ku na Sürnam, komo enseñansa na enkargo di fraternan na Sürnam kompará ku esun na Antia a ekspandé djis un poko asina, í komo fraternan tabata mas representá na Kòrsou ku na e otro teritorionan di mishon kaminda nan a traha, hende lo nota mas énfasis riba historia antiano i portrètnan ku por liga na e historia ei. Por apuntá ademas ku mayor parti di e portrètnan karibense ku na e momentu di skirbi e teksto akí ta digitalisá, ta relashoná ku Antia.
Fraternan di kas di frater St. Albertus na Pietermaai, kaskando batata
Teksto: Ton de Jong i Jeroen Ketelaars
Portrèt: di e kolekshon di portrèt karibense di Fraternan di Tilburg.


text:
Editorial
Subida di Prima
di Seguro Obligatorio
Direktor
PRÓLOGO
Temporada di karnaval ta den ful swing. Esei ta nifiká un temporada di goso i alegria na Kòrsou. For di festival di tumba, tur jump-in di diferente grupo i organisashon, te na nos marcha grandi i di despedida. Fiesta ta nifiká tambe gastu. Meskos ku den temporada di Pasku e konseho ta keda semper, pa disfrutá responsabelmente i semper warda plaka pa bo gastu i debenan mensual. Laga nos fiesta konsientemente di ku tin un mañan i asina disfrutá segun bo forsa. Ta dushi pa bai tur evento i gosa en grande di nos dushi karnaval. E mester ta algu ku bo por afòrt si. Gosa i disfrutá di un manera responsabel i konsiente.
Tambe e aña aki nos ke pidi atenshon atrobe pa tene kuenta ku nos salú i esun di nos muchanan. Sòru pa muchanan bebe hopi awa, tantu den karnaval i kant’i kaya. Usa protekshon kontra solo i bisti e mucha un brel òf un pèchi. Usa dòpi di orea pa protehá e su oido kontra muzik duru. Evitá di bai ku hopi kos di kome ku ta kontené hopi suku, salu òf vèt. Mihó bai ku fruta i berdura i semper wak pa nan ta bon wardá den un kònteiner ku por tene kos friu, friu i kayente, kayente.
Un otro tepnan balioso ku nos por duna ta pa desayuná bon promé ku sali kas pa karnaval. Esaki ta yudabo wanta e solo i zonido di músika mas mihó. Tene e konsumo di alkohòl tambe den balanse. Hidratá bo kurpa konstante, pèrkurá pa bo tin bo bòter di awa huntu ku bo. Usa protektor kontra solo, sòru pa bo tin un brel, pòtchi òf un bon sombré.
Un aspekto hopi importante ta esun di higiena den e totalidat di nos karnaval. Si rònt di bo ta limpi, lo bo por disfrutá dje ambiente muchu mas mihó. Sòru pa bo tin sufisiente saku di shushi huntu kubo. Bai ku bòter di awa spesialmente pa limpia òf laba kos, espesialmente kaminda tin mucha. Un bon desinfektante pa limpia man tambe ta indispensabel den bo pakete di karnaval.
Ban gosa huntu den harmonia di nos karnaval 2018 den union i komprenshon pa otro. Sali kas ku un bon beis i baila, hari i gosa di karnaval 2018 ku rèspèt i apresio pa bo próhimo.
Felis Karnaval!
Marc Marshall


text:
Despues di 70 aña ku a deklará cheetah ekstinto na India, resien a deskubrí un nèshi ku kuater yu den un reserva pa naturalesa. Segun BBC e supespesienan di leopardo aki a nase na Kuno National Park. E mama ta proveniente di Namibia i a keda trasladá aña pasá pa India huntu ku 7 otro ehemplar.
Pa basta aña kaba e pais ta purba restourá su populashon di cheetah despues ku esaki a keda deklará estinkto den 1952. Di momentu e pais ta traha riba un programa pa kua a importá 8 cheetah aña pasá i 12 otro ehemplar luna pasá a yega for di Suráfrika. Te asina leu e populashon ta biba bon den e ambiente nobo.
E animalnan a ekstinguí dor di yagmentu masal riba nan i dor ku su habitat a disparsé den transkurso di añanan. Di momentu e populashon mundial ta kalkulá na 7 mil ehemplar, di kua mayoria na Áfrika. Na Asia si e populashon ta kore peliger. Segun kálkulonan ta 50 só a sobra den naturalesa na Iran.


text:
Endy Croes ta sintie feliz, contento, satisfecho, agradecido y hopi orguyoso di Ileyna de Cuba, cu su logra como Miss Teen Aruba International 2019. Y tambe tur hende cu a traha duro den Ileyna su preparacion pa su logro ayeranochi. E corona ta un corona cu Ileyna y e team a traha duro p’e, cu hopi dedicacion y determinacion. Despues di Chysah Verstappen cu a sali Miss Teen Aruba International 2013 y Miss Teen Americas 2014, semper e reinanan di Endy a sali den top 3, pero e aña aki e titulo a bin bek pa N-Designz.
Ileyna a carga e corona tanto di Reina Infantil como Reina Hubenil, cu ta dos titulo maximo den celebracion di nos carnaval. Segun su preparador door di su experiencia den eleccion di reina, Ileyna conoce escenario y ta briya mas ora e ta riba escenario. Aunke e preparacion pa miss ta ful diferente cu ora di bay pa reina di Carnaval, toch e ta kere e feeling riba stage ta keda mescos, y Ileyna sa di probecha di esaki. Segun Endy, e ta kere cu e siguransa cu Ileyna tabata refleha riba escenario, ta loke a hacie sobresali. E tabata sa precies kico el a bay haci riba escenario y esey el a haci cu tur siguridad den su mes.
Potret: Cortesia Nilton Lacle
Riba e pregunta na Endy ki ta su opinion di e certamen cu 3 candidata, el a bisa: “Mi ta consciente cu bay pa reina tin su gastonan y no tur ora bo tin e suerte di haya reina cu tin ful e sosten y apoyo (financiero) di su mayornan y/of famia. Vooral mayornan cu tin mas cu 1 yiu, hopi biaha no ta prepara pa e gastonan cu tin den un certamen, si bo kier bay di e mihor forma prepara posibel. Aruba ta keda un isla chikito unda cu lamentablemente e cultura di “Miss” manera na Venezuela por ehempel, no ta existi. Tin 3 certamen di e mesun categoria di edad na Aruba, y e ta keda bira mas dificil pa tur 3 certamen haya hopi candidata pa participa manera antes. Pero sea cu ta 3 candidata of 10, e preparacion pa e reina cu ta representa N-Designz den cualkier di e certamennan ta keda mesun intensivo y extenso”.
Den Endy su opinion cu e anochi final di Miss Teen Aruba International a bay hopi bon coordina y GLW Foundation a haci un bon trabou pa pone un show fantastico pa e publico, aunke cu ta 3 candidata so nan tabata. E ta felicita GLW Foundation pa un biaha mas a percura pa un temporada hopi educativo pa e 3 reinanan. Awo e preparacion ta sigui pa e certamennan internacional cu cada un di nan lo tin e oportunidad pa bay competi na dje.
Team N-Desingz cu Ileyna den su participacion na Miss Teen Aruba International 2019 a gana 10 premio:
Miss Teen Best Smile
Miss Teen Fotogenica
Miss Teen Spirit
Miss Teen Folklore
Miss Teen Press
Miss Teen Ella’s Accessories
Best Hairdo (Di 2 aña sigui cu Endy ta gana e titulo aki)
Best Makeup (Di 3 aña cu Endy ta gana e titulo aki)
Best Gala Dress (Di 4 aña sigui cu Endy ta gana e titulo aki)
Miss Teen Aruba International 2019


text:
DEN HAAG – E estatua di Tula ‘sunú’ ku tabata kontroversial i ku Toos Hagenaars a traha, ta bolbe Kòrsou despues di mei siglo. Despues ku no a logra pa haña un lugá den añanan setenta di siglo pasá na Kòrsou, e estatuá a terminá den un lots di munisipio di Oost-Groningen na Hulanda. Den e obra ‘Tula, een beeld van de slavernij’ reportero Lodewijk Dros ta ilustrá e historia remarkabel di e estatua. Na aña 1973 e artista blanku Toos Hagenaar ... Lesa mas
Arte
Terramar ta bin ku eksposishon pa mucha
KRALENDIJK- Museo Terramar ta habri su portanan bèk ku un eksposishon di mucha. E muchanan ta den e di dos siman di workshop kaminda jufrou Lianne di Museo Terramar i jufrou Joanne di Prisma Arts Studio ta duna e muchanan informashon tokante e kultura di ... Lesa mas
GM Music Center a habri portanan
KRALENDIJK- Giovannni Mercera awe atardi a hasi apertura ofisial di skol di músika ‘GM Music Center’. Ta un persona bon konosí den komunidat di Boneiru, komo músiko. El a konta ku e tabata na Hulanda i e idea a nase pa e kuminsá ku un skol ... Lesa mas
Kompetensia di Arte di Palabra Bonaire djasabra awor
Kralendijk - Faltando apenas algun dia pa kompetensia, partisipantenan di e kompetensia literario anual “Arte di Palabra Boneiru” ta hasiendo e último ahuste pa asina por ta fuerte djasabra awor. E aña aki e kompetensia konosé dos tipo di grupo, esta esun ... Lesa mas
Rekonosementu na baluartenan
KRALENDIJK - Sekshon di Kultura, Arte i Literatura ta lansa un proyekto den kua a opta pa dokumentá tumbanan di nos tumberonan legendario i di e forma aki duna rekonosementu na nos baluartenan ku a keda den nos felis memoria. Nos mes artistanan Ta trata ... Lesa mas
ACE Kids Club su Vacation Art School organisá pa di dos aña konsekutivo
KRALENDIJK- Pa di dos aña konsekutivo ACE Foundation lo tin su ‘Vacation Art School’ den e fakansi di karnaval di 28 febrüari pa 4 di mart 2022 pa muchanan for di 6 aña te ku 11 aña di edat. Orario lo ta di 8 di mainta pa 12.30 di mèrdia, preis pa partisipá ... Lesa mas
Pintura riba muraya na Boneiru nominá pa Beste Mural of the World
KRALENDIJK- Un pinturá riba muraya pintá banda di Coco Beach na Boneiru pa Tymon de Laat i otro artista ku ta traha huntu den Streetcolors Bonaire, ku ta wòrdu sostená pa Fundashon Plataforma Cultural, a wòrdu nombrá pa Beste Mural of the World ... Lesa mas
Art Hotel bunita bista den sentro di Kralendijk
KRALENDIJK- E sentro di Kralendijk a bira aun mas kolorido, awor ku a pinta loke promé a keda boutisá komo Standhotel, den Art Hotel Bonaire. Sigur biniendo di direkshon di e luga di stashoná den e asina yamá sentrumgebied, e hotèl ta lusi hopi ... Lesa mas
Di tres Ora Kontento fo’i mi balkon
KRALENDIJK- E di 3 ‘Ora kontentu for di mi Balkon’ a tuma lugá djabièrnè 17 di desèmber. A pesar ku áwaseru a kai na diferente okashon, esaki no a stroba e aktividat den su totalidat. Un parti chikitu di bailamentu di mucha no a tuma lugá na komienso, ... Lesa mas
Otro Ora kontentu fo’i balkòn
KRALENDIJK- Orkesta Diamonds i komo solista Luis Moca, djabièrnè último a pone ambiente pa hendenan na kas por a sigui pa medio di facebook i televishon. Ta trata di un aktividat organisá pa SKAL, kaminda ta duna oportunidat pa agrupashonnan musikal ... Lesa mas
Dia i nochi di kompras na Museo Terramar
Kralendijk- Otro siman djabièrnè Museo Terramar ta organisá un día i nochi di kompras pa pasku. Riba 17 di desèmber, Terramar lo habri 10 ‘or di mainta, anto lo sera te 10 ‘or di anochi. Artistanan lokal ku a ekspone na Terramar Museum lo reuní ... Lesa mas
Presentashon di Saxomonia Bonaire
KRALENDIJK- Saxomania Bonaire a organisá un presenatashon djasabra, kaminda un grupo di mucha di brasbènt a kompañánan. E aktividat a tuma lugá na Sentro di Bario Amboina, bou di guia di Adriana Oliveira di Saxomania Bonaire. Un grupo di hende a presensia ... Lesa mas
Obra teatral ‘Stop the Beating’ ta pidi atenshon pa violensia doméstiko i maltrato di mucha
KRALENDIJK- Djarason anochi Archell Thompson huntu ku Jalisah, di 17 aña, pa medio di un obra impreshonante titulá: Stop the Beating ta pidi atenshon pa e problemátika di violensia doméstiko, pero tambe maltrato di mucha. Den e obra Thompson ta ... Lesa mas
Video-clip na okashon di Dia Internashonal di mucha
KRALENDIJK- Riba dia internashonal di mucha, a organisá un aktividat na ‘Parke den Stashi’, kaminda a presentá un videoclip; labamentu di man ku awa i habon. Ta trata di un kantika kantá pa 8 alumno di skol spesial, ‘Unit Speciale Lesplaatsen-Voortgezet ... Lesa mas
SKAL a entregá Chapi di Lucha
KRALENDIJK- Djarason anochi Sekshon di Kultura i Literatura(SKAL), a otorgá ménos ku 4 rekonosementu na diferente suidadano. Papito Thomas, direktor di SKAL, a bisa ku ta hopi importante pa duna rekonosementu na suidadanonan ku a hasi esfuerso den for ... Lesa mas


text:
Oranjestad-Minister di Cultura Otmar Oduber a reuni dialuna merdia cu creadornan di e documentario ‘Mighty Lords, Kings and Queens: Calypso and the politics of recognition’.
Ta asina cu e documentario aki a wordo crea dor di 2 hoben profesional, Shareli Emanuelson cu ta e cineasta di e proyecto y Gregory Richardson kende ta e persona encarga pa documenta esaki y trece e documentario den un forma di buki, yama ‘Calypso and Resistance in Aruba’.
Pa Minister di Cultura ta un gran honor pa por a ricibi e presentacion di e plannan di e hobennan profesional pa cu e documentario basa riba e herencia historico di Soca y Calypso cu sigur ta hunga un rol hopi importante den cultura di Aruba.
Manera e mandatario a indica diferente na ocasion poco ta e historia di nos herencia cu ta documenta y e presentacion aki ta duna indicacion cu ya e generacion nobo tin aliento pa sa mas y pa comparti esaki.
E meta principal di e proyecto aki ta pa haci traspaso di informacion pa medio di educacion pa generacionnan cu ta bin. Esaki sigur tin bon coneccion cu e vision di e mandatario pa cu e maneho di cultura.
Ambos desaroyador a indica cu nan motivacion pa e proyecto aki ta pa sa mas di e identidad di comunidad y cultura den cuadro di e generonan di Soca y Calypso, ambos musica polular durante di celebracion di Carnaval y cu a wordo importa y adapta na nos folklore añanan atras.
Pronto e documentario aki hunto cu e publicacion lo wordo presenta na publico tanto pariba como pabou di brug.
Minister Oduber ta hopi contento di mira con e generacion nobo ta tuma e iniciativa pa cuminsa cu algo cu tin hopi nesecidad na dje y ta haci un yamado na comunidad completo pa brinda sosten na e proyecto aki.


text:
Papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Papiamentu (na Aruba: Papiamento) ta un idioma krioyo ku un base Português-Afrikano. Banda di e lenganan Arawak ku restunan di e habitantenan original di islanan ABC tabata papia, Papiamentu su vokabulario ta influenshá pa e idiomanan Ingles, Hulandes i Spaño. E ta e lenga mas papiá na Aruba, Boneiru i Kòrsou. Ta skirbi e nòmber di e lenga diferente na Aruba, esta Papiamento i diferente na Boneiru i Kòrsou, esta Papiamentu. E lucha pa un ortografía uniforme na islanan di Antia Hulandes di antaño a dura largu i a resultá finalmente den dos entidat polítiko i dos diferente ortografía.
Na 2003 Papiamentu a keda rekonosí komo idioma ofisial na Aruba banda di Hulandes i na 2007 na Antias Hulandes banda di Hulandes i Ingles. Na 2022 Gobièrnu hulandes ta propone pa rekonose Papiamentu na Boneiru komo idioma di minoria na Oropa i pa laga esaki resorta bou di e "Charter oropeo pa idiomanan regional i di minoria".[2]
Historia[editá | editá fuente]
Segun historia, e vokabulario básiko i e karakterístika gramatikal ta similar ku esun di e lenga di Kabo Bèrdè ku a surgi ku un fundeshi básiko ku ta di Portugues i otro influensia ku a pasa despues (siglo 17 i 18 respektivamente).
E nòmber di e idioma mes ta bin di papear, un palabra usá den Portugues i Spañó kolonial: e ta kompará ku Papiá Kristang, basá riba e Portugues krioyo di Malaysia i Singapura, i e krioyo di Kabo Bèrdè papiâ òf den Caribe (Puerto Rico, Repúblika Dominikano, Cuba) "papiar"- papia ekstensivamente (pero tambe den e término Portugues kiermen "kome"). Spaña a klama e dominio riba e islanan den siglo 15, pero nan no a hasi hopi uso di dje. Na 1634, West Indische Compagnie (WIC) a tuma e islanan den su poder, deportando e Arawaknan ku a keda i e poblashon Spañó pa nan respektivo kontinente. E islanan a bira sentro di trato di katibu entre Afrika i Caribe.
E historia di e orígen di Papiamentu te ainda no ta konosí. Probablemente Papiamentu a nase for di Português òf for di Spañó. Un resúmen di e debate tokante Papiamentu ta di haña den un buki di Jacobs (2009a).
E prome evidensia di e uso generalisá di e Papiamento di Aruba por wòrdu hañá den un dokumento ofisial di Kòrsou den siglo 18. Den siglo 19, e mayoria di e materialnan tabata skirbí na Papiamento inkluyendo buki di skol, materialnan di Misa Católico Romano i e himnarionan. E promé kòrant na Papiamentu publiká na aña 1871 ku e título "Civilisado". "Civilizador" ta un palabra Spañó i Portugues, pero e por a wòrdu komprondé ya ku ta un kustumber ku den papiamentu e "r" na final di e palabra tradusí ta kai afó.
Teoría di e desaroyo lokal[editá | editá fuente]
Tin diferente teoría tokante e desaroyo lokal. Den un sierto teoría ta proponé ku Papiamento a desaroya den Caribe for di un pidgin Portugues-Afrikano, e tabata wòrdu usá pa komuniká ku e katibunan di Afrika i katibu Portugues ku despues Hulandes i Spaño (tambe Arawak) a influensiá.
E poblashon Hudiu-Portugues di islanan ABC a krese konsiderablemente despues di 1654, ora e Portuguesnan a rekuperá e teritorio Hulandes den noort-oost Brazil, kousando ku e mayoria di e papiadónan Portugues di e tera mester a huí di e persekushon religioso. E ròl presis di Hudiu Sefari den kuminsamento di e desaroyo no ta konosí, pero loke si ta definitivo ta ku e ta hunga un ròl prominente den e desaroyo di Papiamentu.
Hopi di e promé residentenan di Kòrsou tabata Hudiu Sefarí òf di Portugal, Spaña òf Brazil. P'esei por asumí ku e Hudiu-Spañó a wòrdu tresé pa Kòrsou, kaminda gradualmente a plama pa otro partinan di e komunidat. Komo e komunidat Hudiu a bira importante den merkadeo i komersio, nan tabata papia na Papiamento ku un poko di influensha di Ladino. Mientras varios nashon tabata bas di e isla, Papiamentu a bira e idioma mas papiá di tur dia.
Gramatika, ortografia i vokalnan[editá | editá fuente]
Articulo principal: Gramatika di papiamentu
Articulo principal: Ortografia di Aruba, Ortografia di Boneiru i Kòrsou
Kòrsou i Boneiru ta usa un sistema di skibimentu fonétiko. Aruba tin un sistema históriko-etimologico hopi similar na spañó.
Parti distintivo di e sistema di Kòrsou[3]:
- E zonido /k/ semper ta indiká pa e lèter k. (Na Aruba /k/ por habitá c òf k .)
- Aksènt agudo ta indiká sílaba ku tin strès impronostikabel.
- E sistema di Kòrsou tin e lèternan è, ò, ù, ü.
- E sistema di Kòrsou no tin x.
Papiamentu tin e siguiente 9 vokalnan.[4] E sistema di Kòrsou tin un símbolo pa kada vokal. E sistema di Aruba ku 6 símbolo tin mas ambigwedat.
Status aktual[editá | editá fuente]
Den senso di 2000 i 2001,Un logra konta un total di 106.054 hende na Kòrsou, 59.984 hende na Aruba, i 8059 hende na Boneiru ku a bisa ku papiamentu ta nan idioma di papiá na kas. Kasi tur hende ku ta biba na e islanan ABC y ku a nase na e islanan ABC por papia papiamentu. Ademas hopi imigrante for di e islanan ABC ta bai biba na Hulanda; ku nan no sa papia papiamentu na kas.
Aki un bista di e kantidat di papiadónan di Papiamentu na e islanan ABC. Komo ku e sifranan di senso no a sali riba mesun dia, a pone e fecha di e delaster senso na kada isla.
Tabèl 1. Lenganan papiá na islanan ABC
Ta papia Papiamentu ademas na e islanan ku anteriormente tabata forma parti di Antia hulandes esta: Saba, Sint Maarten i Sint-Eustatius. Nativo di islanan ABC ku ta biba den eksterior i tin ora nan desendientenan primeramente na Hulanda, tambe ta papia Papiamentu. Tin tambe papiadónan di Papiamentu na Venezuela, Sürnam, Sto. Domingo, Cuba, Merka i otro paisnan kaminda yiunan di tera a bai residí.
Nos por referí na ambos manera di skirbi tambe: Papiamento/u pasobra kasi tu palabra ku o -final ta keda pronunsiá ku u- final na ámbos isla.
Papiamentu su pronunsiashon i melodia ta varia di isla pa isla, tin bes hasta bario pa bario i tin Papiamentu di ántes i Papiamentu modèrno. E vokabulario en general ta igual na tur tres isla pero tin variashon entre palabranan uzá na kada isla.
Promoshon di papiamentu[editá | editá fuente]
Ku e meta pa promove papiamentu a lanta varios organisashon. Pa fasilita kolaborashon entre e organisashonnan aki a funda e Plataforma Union di Papiamentu na 2012. Miembronan di e plataforma ta:
- Fundashon Splika - Hulanda
- Fundashon Lanta Papiamento - Aruba
- Akademia Papiamentu - Boneiru
- Fundashon Dushi Papiamentu - Boneiru
- Instituto Alsa Papiamentu - Kòrsou
Wak tambe[editá | editá fuente]
- Ortografia di Papiamento (Aruba)
- Ortografia di papiamentu (Boneiru i Kòrsou)
- Lista di papiamentista
- Cadushi di Cristal
Linknan eksterno[editá | editá fuente]
Nota[editá | editá fuente]
- ↑ Ethnologue
- ↑ (nl) Nederland wil het Papiaments op Bonaire erkennen als minderheidstaal in Europa. Curaçao Nu (12 aprel 2022). Konsultá dia 13 aprel 2022.
- ↑ Ortografia di papiamentu, di dos edishon. Korsou: Sekshon Informativo di Schooladviesdienst, 1983
- ↑ Philippe Maurer. Die Verschriftung des Papiamentu, den Zum Stand der Kodifizierung romanischer Kleinsprachen. Gunter Narr Verlag, 1990


text:
Despues di a bataya nan caminda desde comienso di e campeonato di WBC, Japon ta sali gana contra di Merca 3-2 y ta sali campeon. Por sierto un tremendo wega riba monticulo pa Shohei Ohtani di Japan cu ta sali pitcher ganado. Esaki ta bira Japan su di tres titulo pa World Baseball Classic unda cu nan ta gana e campeon nan di 2020 cual ta Merca.
Japan tabata un di e ekiponan faborito di e ekipo aki, mirando cu tabata tin varios ekiponan Asiatica, e/o Korea, Chinese Taipei y China, pero Japan a sa di demostra nan talento.
Na di 9 inning Ohtani mester a picha contra di Mike Trout, unda cu e dos peloteronan aki ta hunga pa e mesun ekipo di Los Angeles Angels. Asina ta tira cuatro recta di 100 mph y ta termina cu un slider di 88 mph y ta poncha Trout.


text:
Publiká riba 12 Mei 2023
Willemstad – Riba djabièrnè 12 di mei, Minister Charles Cooper a hasi entrega di diferente pèrmit na e kompania Royal Holding Company II B.V. den kuadro di desaroyo di un marina pa yate den área di Zakito. E kompania lo por bai konstruí un ‘golfbreker’ i un brùg ku por move, konformé Kòrsou su leinan riba e tereno di maneho marítimo (‘Landsverordening Maritiem Beheer’), i di konstrukshon i bibienda (‘Landsverordening Bouw- en Woningverordening’).
Minister di Salubridat, Medio Ambiente, i Naturalesa, Sr. Gilmar Pisas a otorgá na e okashon aki alabes un eksonerashon konformé nos leinan lokal pa loke ta maneho di ref (‘Rifbeheersverordening’) pa e konstrukshonan ya menshoná.
E promé fase aki lo ta un invershon lo ta 12.5 mion dòler, i e proyekto kompletu ta un invershon total di 150 mion florin.
Minister Cooper ta enfatisá ku tipo di proyektonan aki tambe ta duna un ‘boost’ na ekonomia marítimo den área di Zakito.


text:
Ofisina di Turismo di Kòrsou (CTB) huntu ku representantenan di Jacky Circuit ofisialmente a invitá koredornan i fanátikonan di drag race di Aruba pa bin i disfrutá di karedanan di drag race aki na Kòrsou i na mes momentu selebrá ku nos Dia di Bandera.
Durante di un rueda di prensa ku a tuma lugá na Aruba e tim di Kòrsou a duna informashon di tur loke nos isla tin di ofresé komo destinashon turístiko i a bai den detaye riba e karedanan ku lo tuma lugá próksimamente aki na Kòrsou. E interes manera semper tabata grandi. Deporte i drag race en partikular ta un di e métodonan di merkadeo ku CTB ta uza komo parti di su strategia pa promové nos pais.
E evento lo konsistí banda di e karedanan tambe di un show di outo i konsierto, hasiendo esaki un evento interesante. E fin di siman di promé pa tres di yüli próksimo lo ta kargá ku diferente aktividat riba nos isla lokual ta hasié un oportunidat úniko pa bishitá Kòrsou. Bishitá e página sosial di Jacky Circuit pa mas informashon di e karedanan di drag race.


text:
Dòkternan ta haña Hillary Clinton sufisiente fit pa presidensia.
Segun e dòkter di Hillary Clinton e ta sufisiente fit i kapas pa tuma e puesto di presidente di Estádos Unídos. E kandidato pa presidensia merikano ta rekuperando bon. Segun dòkter Lisa Bardack, aparte di e pulmonia no a sali niun otro kondishon di preokupashon for di e tèstnan di Clinton. E demókrata di 68 aña ta den un bon kondishon. Dòkter di Clinton a duna diferente detaye tokante su salú pero no a duna informashon médiko ekstenso manera inisialmente e tim di kampaña a primintí. Dòkter Bardack a kontrolá Clinton sigur 4 bia e luna aki. E deklarashon di e dòkter ta pa desmentí e rumornan pa banda di republikanonan ku Clinton lo ta sufri di un pròp di sanger den su kabes. Na 2012 Clinton tabatin un pròp di sanger ku e konsekuensia ku e kandidato a haña un konmoshon selebral. Pero entretantu el a rekuperá kompletamente. Den fin di siman Clinton a sintié malu durante konmemorashon di e atakenan riba e Twin Towers na New York i a bisa despues ku tabata un pulmonia. Djaweps e lo sigui ku su kampaña despues di a tuma 3 dia di deskanso. E oponente di Clinton, Donald Trump a papia di su propio salú durante di The Dr.Oz Show. E la mustra e presentadó un dokumento ku su datonan médiko. Segun su dòkter e republikano di 70 aña ta den bon kondishon, no opstante ku e tin sobre peso i su kolèsteròl ta muchu haltu.


text:
Índigo na Curaçao
Seri di Herensia Kultural
Tempu ku West Indische Compagnie a konkistá Kòrsou for di spañónan na 1634, e intenshon tabata pa kultivá produkto komun i koriente pa eksportashon manera suku, tabako, katuna i índigo (blous). I djis despues di algun aña ku nan a tuma posishon di e isla historia ta menshoná e produktonan akí komo merkansia ku a barka for di Kòrsou manda Hulanda. Tòg esaki no ta prueba ku ta na Kòrsou a kultivá e produktonan ei. Di pursi nan por a yega akí for di Venezuela tambe. Tin hopi buki i artíkulo skirbí riba entre otro suku. Tokante índigo sí no tin muchu kos skirbí. Tiki hende sa kiko índigo ta i ménos hende ainda sa ku Kòrsou a konosé un kultivo di índigo floresiente.
Kiko ta índigo?
Índigo ta nòmber di tantu un supstansia di koló blou komo di un mata. E nòmber índigo ta bini di Griegonan di antigwedat, ku tabata konosé índigo komo “e blou for di India” (indikon).
Índigo o sea e mata di índigo (Indigofera tinctoria) ta bini originalmente di Asia, pero den henter e region trópiko i suptrópiko e matanan di ‘indigofera’ ta eksistí.
Na Kòrsou tambe nos konosé dos miembro di e famia indigofera, esta ‘indigofera tinctoria’ i ‘indigofera suffruticosa’. Sa yama e último akí tambe ‘Yerba di Seis’ òf ‘Yerba di Spantu’. E dos matanan akí ta parse otro mashá. Un diferensia grandi ta ku indigofera suffructicosa tin bonchi mashá korkobá miéntras ku e bonchinan di indigofera tinctoria no ta korkobá.
Por usa tur miembro di e famia indigofera pa traha e supstansia koló blou, loke pa hopi siglo kaba ta sumamente popular pa tinzji tela di paña. Un ehèmpel konosí ta pa tinzji ‘denim jeans’.
Awendia generalmente no ta saka e supstansia di koló índigo (blous) for di miembronan di e famia indigofera, sino ta fabriká e fèrf ei di forma sintétiko.
Na Europa demanda pa índigo tabata grandi. Tabata usa e supstansia akí den industria tekstilera pa tinzji paña ku e koló blou. Tinzjimentu di paña ku e koló blou tabata tantu ku ‘Isatis tinctoria’ un mata europeo komo despues ku prinsipalmente índigo, pa hopi siudat hulandes un fuente di entrada importante. Tilburg por ehèmpel tabatin fábrika kaminda ta tinzji ku blous i tabata entregá gran kantidat di tela blou pa unifòrm militar. Tantu ‘Verenigde Oost Indische Compagnie’ komo ‘West Indische Compagnie’ a gana skat di plaka ku índigo. Regularmente tabata barka índigo for di Kòrsou manda Amsterdam. Índigo di Kòrsou tabatin bon nòmber na Europa.
Pa tal motibu a instalá na tur plantashi lugá pa traha e koló blou i baki di índigo. Nan ta bisa ku ta Jan Doncker, direktor di Kòrsou 1673-1676, a laga instalá e promé fábrikanan di índigo. Pero banda di 1720 e merkado di índigo na Amsterdam a bini abou. Produkshon di índigo ya no tabata deha mas i a stòp ku plantamentu di índigo i produkshon di e supstansia pa tinzji di koló blou. Den mayoria di kaso no a destruí e bakinan di índigo. A laga nan komo rekuerdo di e periodo floresiente den un huki di e plantashi. Na prinsipio di siglo diesnuebe gobernador Kikkert a deklará den un relato ku ya no ta kultivá índigo mas.
Prosesamentu di índigo
Pa saka e supstansia pa duna koló for di e mata, ta meskla blachi i taki di e mata di índigo ku awa. E meskla akí ta supstansia pa duna koló. Inisialmente e no tin koló, pero bou di influensia di oksígeno for di den aire e ta kambia den e supstansia ku ta duna e koló blou. Pa logra esaki mester drei e awa regularmente. Esaki ta sosodé den un baki pa traha índigo.
Un fábrika di índigo ta konsistí di tres baki sementá poné riba otro. E baki mas ariba ku ta esun mas grandi yama ‘baki pa laga putri’. Aki den ta pone e mata di índigo pa e putri. Ta pone e blachi i e takinan den e baki ei, kaba ta yena e baki ku awa nèt pa kubri e takinan. Awa ta pone ku e matanan ta fermentá i e proseso akí di fermentashon ta kousa ku e matanan putriendo ta reis sali for di e baki. Pa tal motibu tabata pone balki di palu riba e baki.
E fermentashon ta dura un dia i despues e awa ta kuminsá baha. Por pone un di dos i un di tres karga di mata di índigo aserka, loke ta aselerá e proseso di fermentashon.
Despues di un dos dia asina ta laga e awa pasa bai den e di dos baki, yamá ‘baki pa bati’. Te ainda e awa fermentá ta sin koló, pero den e baki pa bati, bou di influensia di oksígeno for di den aire, e awa ta kambia den e konosido koló di blou índigo. Ta djei e nòmber ta bini. E batimentu ta tuma lugá ku palu grandi pa bati. Esaki ta trese skuma. P’esei semper un ‘batidó’ tin un tiki zeta huntu kuné. Segun e ta bati e ta pone un poko zeta den e awa di manera ku e skuma ta kita. E ‘batimentu’ ta trese pipita chikitu blou ku ta sak bai fòndu. Awor ta laga e awa bai i e índigo ku a keda ta laga pasa bai den e baki mas abou o sea e ‘baki pa rekohé’. E baki pa rekohé ta mashá chikitu.
Ta pone e índigo saká for di e baki pa rekohé, den saku di pita ku ta pone kologá pa laga e awa di mas skore. Kaba ta laga e índigo seka i despues ku el a seka ta kòrt’é na pida pida firkant chikitu.
Baki di índigo na Kòrsou
Ke men ku kultivo di índigo tabata un kultura di plantashi ku a produsí ganashi na Kòrsou entre 1672 i 1720. Ta den e periodo akí tambe a instalá e bakinan pa traha índigo na e plantashinan. Te ainda por topa e bakinan akí na Kòrsou. E fábrika akí pa produsí índigo ta konsistí manera a deskribí aki riba di tres baki riba otro. Pa hasi nan wáterpruf tabata kubri e bakinan ku piedresita chikitu di koló hel, kaba pleister nan ku un meskla pa evitá ku awa ta pasa. Den e meskla akí posiblemente a prosesá panchi di dak, pasobra e tabata koló kòrá.
Ta konosí ku alrededor di 1710 mayoria di e plantashinan tabata eksistí kaba. Tabata planta i produsí índigo na tur e plantashinan ei.
Pa nos por sa unda e bakinan di índigo ta situá, e sistema di produsí índigo ta duna nos indikashon. Ta sigur ku no a pone e bakinan akí pegá ku e lanthùis, pa motibu ku fermentashon di e matanan di índigo no ta manda oló agradabel. Tabata pone e bakinan basta leu di e lanthùis. Ademas, pa produsí e supstansia di fèrf blou tabatin mesté di hopi awa. P’esei tabata traha e bakinan pegá ku un fuente di awa, sea un pos òf un pos di pia. Ke men, semper nos ta topa e bakinan di índigo basta leu di e lanthùis i pegá ku un fuente di awa.
E bakinan di índigo ta restonan tangibel mas antiguo di Kòrsou su pasado históriko. Te awe shete di e bakinan akí ta konosí, deskribí i registrá. Nan ta na Jan Thiel, Boka di Samí, Rif, Siberie, Santa Martha, Pos Spañó, Zevenbergen. Posiblemente tin resto ainda di un baki di índigo na Kenepa i Westpunt. E dos últimonan akí por tabata di plantashi Sabaneta. Ta konosí ku na Sabaneta tabatin diferente hòfi di índigo, entre otro “aan de knippebay”.
No ta konosí unda Jan Doncker a laga traha e promé bakinan di índigo. Probablemente esei lo mester tabata na loke tabata yama ‘plantashinan di kompania’ (compagnieplantages). Parse ku algun di e plantashinan akí manera Piscadera, Rooi Canario i Sint Marie tabatin bon tera pa kultivo di índigo. Na Piscadera i Rooi Canario te awe no a topa baki di índigo. Esaki lo por nifiká ku sea a destruí nan pa traha kas òf no a haña nan ainda, òf no a rekonosé nan komo tal.
No opstante nan edat haltu i e echo ku pa siglo no a usa nan, tòg mayoria di e ‘pruebanan’ akí di e promé aktividatnan industrial na Kòrsou, te ainda ta den basta bon kondishon. Laga nos spera ku e restonan históriko akí lo keda konservá pa generashonnan benidero.
Ilustrashon:
Baki di Índigo Pos Spano, Boka
Jean Baptiste Du Tertre 1667
Literatura
1) A.R.A. Den Haag, 01.05.01.02 inv.nr 204 fol. 40 Transcriptie S.H. Vautier (mei 2006) Grol, G.J. van: De grondpolitiek in het West-indische domein der generaliteit, reprint S. Emmering, Amsterdam1980
2) Grol, G.J. van: De grondpolitiek in het West-indische domein der generaliteit, reprint S. Emmering, Amsterdam1980
3) Hartog, J: Curaçao van Kolonie tot autonomie, Aruba 1961
4) Hamelberg, J.H.J.: De Nederlanders op de West-Indische eilanden, reprint S. Emmering, Amsterdam 1979
Teksto i portrèt: Andre Rancuret.


text:
Departamento di Infrastructura y Planificaciong (DIP)
Vision
E Departamento di Infrastructura y Planificacion ta un organisacion profesional y dinamico cu ta hiba un maneho iniciador door di traha den team y na unda e cliente ta central. E departamento ta percura pa e ehecucion y control di e maneho stipula, den cua e tin un funcion di direccion y guia. Un tarea esencial relaciona cu e maneho ta pa midi e interesnan conflictivo. E meta ta pa crea un base social amplio cu ta conta cu apoyo di e comunidad pa e maneho stipula.
Mision
Pa facilita e demanda pa tereno (y awa) dor di un desaroyo teritorial planifica y integral, p’asina por garantisa un medio ambiente ideal pa biba y duradero pa e actual generacion y esnan den futuro.
Metanan:
- Desaroya y implementa plannan teritorial cu ta haci posibel un desaroyo integral y planifica di Aruba;
- ciudanonan cu ainda no tin parcela pa vivienda y cu haci un peticion pa esaki ta haya contesta y ayudo na un forma transparente, cla y adecua pa soluciona nan meta pa vivienda;
- crea na un forma eficiente parcela pa vivienda cu ta cubri e demanda di e clientenan, unda ta percura pa un ocupacion balancea di Aruba. E posibilidadnan di vivienda realisa tin cu conduci riba termino corto na un ambiente di vivienda y bida planifica y di calidad halto;
- percura pa un utilisacion optimal di e infrastructura existente denter di e teritorionan ya desaroya. E meta ta pa contribui na soluciona e problema di vivienda y pa mehora e calidad di bida y di vivienda;
- realisa na un forma adecua y eficiente e funcion di maneho administrativo pa e terenonan y awa ya otorga;
- pa garantisa e seguridad legal y proteccion di e ciudadanonan, institucionnan y negoshinan dor di controla y/of obliga cumplimento di ley. Di forma aki ta garantisa e calidad di nos medio ambiente;
- contribui na un manera efectivo na e desaroyo economico y social di Aruba dor di crea zonanan y completa esakinan cu funcionan economico y social;
- busca alternativa y solucion na un manera proactivo pa e clientenan, stakeholders y e ministro encarga.


text:
E ley di LTU ta consisti di un gran cantidad di articulo. Algun ehempel ta:
- Articulo 1 LTU ta stipula kende no ta cay bou di LTU;
- Articulo 3 ta stipula kende por drenta Aruba pa motibo di derecho;
- Articulo 6 ta stipula cua ta posibel permiso pa estadia;
- Articulo 7 ta regla condicion di dunamento di permiso;
- Articulo 8 ta stipula bou di cual condicion un turista por drenta Aruba;
- Articulo 14 ta regla revocacion/kitamento di un permiso;
- Articulo 15 ta regla expulsion;
- Articulo 19 ta regla sacamento for di Aruba (mas pisa cu expulsion).
Hulandesnan cu no a nace na Aruba tin mester di un permiso di estadia pa keda na Aruba, pero nan no tin nodi di paga deposito.
A base di Samenwerkingsregeling y e sentencia di Hoge Raad na Deira, tin regla mas suave pa ex Antiano. Ta admiti profesional ex Antiano drenta directamente pa traha na un compania, pa tempo indefini si e ta cumpli cu e condicion di tin suficiente entrada, un luga di biba y papel di bon conducta.
LTU no ta conta pa tur hende. E siguiente categorianan no ta cay bou di LTU:
- Personanan naci na Aruba y cu tin nacionalidad Hulandes;
- Personanan cu nacionalidad Hulandes cu tabata biba legalmente na Aruba prome cu 1 di januari 1986;
- Stranhero cu a naturalisa na Aruba;
- Yiunan di e personanan aki riba menciona cu tin nacionalidad Hulandes y cu a nace pafor di Aruba.
E grupo di persona aki riba menciona por drenta Aruba a base di nan paspoort valido. Nan por demostra cu nan ta legal na Aruba dor di mustra un declaracion di Departemento di Integracion, Maneho y Admision di Stranhero (DIMAS), nan paspoort, acto di nacemento, acto di matrimonio, y lo demas manera menciona den nos Catalogo di Producto y Servicio.
Articulo 3 di LTU ta stipula ken por drenta legalmente. Esaki nan ta:
- Personanan cu ta den servicio di un di e paisnan di Reino Hulandes of di un otro pais cu ta apunta pa un decreto nacional cu ta contene medida di maneho;
- Personanan cu ta den servicio di un organisacion internacional;
- Personanan cu prome cu 1 di januari 1986 tabata den servicio di Antia Hulandes of di teritorio insular di Aruba y a base di esey ta ricibi pensioen y e viuda di e personanan aki cu no a bolbe casa.
E articulo aki ta conta tambe pa:
- Consul y nan personal;
- Pa e duracion cu e militar ta staciona na Aruba;
- Tripulante di barco of avion militar di cierto nacion pa e duracion cu nan ta bishita Aruba y nan tin permiso di e autoridad concerni pa haci tal;
- Persona cu nacionalidad Hulandes cu a biba mas cu cinco aña sigui na Aruba cu permiso di estadia of legalmente sin permiso di estadia.
E personanan aki por drenta Aruba y keda biba, a base di nan paspoort y un prueba cu nan ta cay bou di articulo 3 di LTU.
Tin permiso pa estadia temporal. Den principio ta duna tur permiso pa estadia temporal pa un maximo di un (1 aña) y mester renob’e cada aña.Tambe tin permiso pa tempo indefini.
Un persona cu mester di permiso di estadia semper ta bin biba na Aruba pa traha, cu excepcion di esnan cu nan entrada ta consisti di interes di nan capital, pensionado, studiante y stagiair. Doño di trabou mester pidi e prome permiso di estadia y trabou pa su futuro trahado stranhero. E stranhero mester warda riba su permiso na su pais di procedencia. Ora di yega Aruba mester por presenta un paspoort valido y un asina yama inflightletter (awendia voorlopige toelating tot Aruba) y eventualmente un visa valido, si su pais tin obligacion di visa. A base di e Toelatingsbesluit actual, ta posibel pa bou di un cantidad di circunstancia exonera e obligacion di visa.
Ta otorga un Prueba di regreso ora bo peticion pa un siguiente permiso ta den proceso na DIMAS y bo mester bandona Aruba pa un cierto periodo, of si bo ta desea di haya exoneracion di obligacion di visa y bo tin un permiso valido.
Si bo kier biba temporalmente na Aruba como studiante of stagiair, bo mester haci un peticion pa permiso pa por haci esey. Bo mester tin e permiso aki prome cu bo por cuminsa studia of core stage na Aruba. E permiso aki no ta permiti bo traha na Aruba. E permiso ta valido pa e periodo di bo estudio of stage pero nunca mas largo cu un aña.
Pa trahado domestico cu ta keda biba na e cas unda cu e ta traha como tambe pa pensionado y esnan cu ta biba di interes di nan capital tin regla special.
Peticion pa permiso
Pidimento di tur e permiso y declaracion meciona ta sosode door di yena e formulario destina pa esaki (formulario pa peticion) y entreg’e na Departamento di Integracion, Maneho y Admision di Stranhero (DIMAS). Paga tino! Bo mester haci un cita na DIMAS pa entrega e peticion personalmente y si ta necesario pa duna un splicacion.
Deposito
Ora di bin biba na Aruba ta exigi tambe un deposito. E suma di deposito ta depende di e pais di procedencia.
E suma mester ta suficiente pa por cubri e biaha bek pa e pais di procedencia y pa paga eventualmente otro debenan di e persona na Gobierno. Mester paga e deposito ora di haya e permiso di estadia.


text:
Duana Kòrsou na nòmber di Minister di Finansa señor Kenneth Gijsbertha, tabatin grato plaser di risibí Sekretario General di e Organisashon Mundial di Duana, sr. Kunio Mikuriya, na Kòrsou.
Durante 10 i 11 di febrüari último, tabatin diferente enkuentro den kuadro di e esfuerso kontinou di e Organisashon Mundial di Duana pa apoyá i promové ekonomia di Islanan Chikí “Small Island Economies”.
Minister di Finansa, sr. Gijsbertha, Minister di Desaroyo Ekonómiko, sra. McWilliam, Vise-Presidente di e Komishon Pèrmanente International Trade Foreing Economic Relation, Mando di Duana i su Hefenan di Departamentu i tambe Asesornan Ekonómiko a probechá di e oportunidat pa elaborá riba prioridatnan prinsipal. Ademas a eksplorá kon Duana por kontribuí den kresementu di ekonomía di Kòrsou.
Temanan ku a diskutí ta entre otro: den ki forma e Organisashon Mundia di Duana por aportá ku asistensha tékniko, krea kapasidat, e mira pa Duana 2030, fasilidat di merkado, retonan di zona ekonómiko i operador ekonómiko outorisá. Por bisa dos dia di hopi probecho.
Riba pòrtrèt d.r.p.d: miembro di tim di maneho di Duana mr. Lesley Fredema, Hefe Interino di Duana mr. Soraya Pols-Strick, Sekretario General di e Organisashon Mundial di Duana, sr. Kunio Mikuriya, Minister di Desaroyo Ekonómiko, sra. Giselle McWilliam, Minister di Finansa señor Kenneth Gijsbertha.
Riba otro pòrtrèt: impreshon di enkuentro ku sr. Kunio Mikuriya


text:
ENTREGA ROSA DI SAN JORGE 2021 NA E TIM DI “FRONTLINERS” I “VOEDSELBANK CURACAO” DEN KUADRO DI 91 ANIVERSARIO SCOUTING NA KORSOU
WILLEMSTAD – Riba promé di yüni 2021, Scouting Antiano e asosashon di Scout di Kòrsou, ta selebrá e hecho ku 91 aña pasá ofisialmente e promé grupo di Scout a keda fundá na Kòrsou. Pioneronan manera Carl Nicolaas (Shon Cai) Winkel i Marinus van de Maarel dia promé di...
World Moot 2020 Ireland
World Moot 2020 Ireland
Proyekto “Ban Inová Scouting”
Ban Inová Scouting
Reunion general ku gruponan
Reunion general ku gruponan
Scouting Antiano’s SDG Challenge
Aki nos ke kompartí e presentashon tokante SDG ku a duna na nos apertura di aña.
Mensaje di Temporada di Pasku di Scouting Antiano
Contact Us
Link pa Online Zoom meeting – Youth for the Sustainable Development Goals (SDGs)
Hi hóben Scout, Mañan atardi, 2 di Oktober 2020 nos ta wardabo pa nos 'virtual conversation' via zoom. Bo ta interesá di sa mas di e metanan mundial aki pa 2030, kiko ta e plan pa Kòrsou i kon bo por forma parti? Djòin nos...
Invitashon pa hóben: Youth for the Sustainable Development Goals (SDGs)
Hey hóben, Bo tabata sa ku sinku aña pasá, mundu a bai di akuerdo ku e “Agènda 2030 pa Desaroyo Sostenibel” ku ta konsentrá riba un kantidat di 17 Meta pa Desaroyo Sostenibel (SDGs). E agènda ta enserá un Plan di Akshon dirigí riba Hende, Planeta, Prosperidat i Pas...
Invitashon pa Promé Reunion Edukativo di Baden Powell Toastmasters Club
Pa medio di e invitashon aki miembronan di Baden Powell Toastmasters Club kier a invita miembronan di Scouting Antiano i otro organisashonnan afiliá na Juegd Centrale Curacao, na e promé reunion edukashonal di nos klup. Fecha : 25 di Ougùstùs, 2020Ora : 7or...
#KedaKas – Scouting Antiano
Ku e kampaña #KedaKas, Scouting Antiano kier uni su mes na e medidanan tuma pa nos Gobièrnu I ekspertonan den Salubridat pa enkurashá nos Scoutnan, Lidernan, Mayornan I pueblo di Kòrsou kompletu pa trata na KEDA KAS mas tantu posibel pa asina huntu komo un Pueblo, uni...
Jamboree On The Internet (JOTI) – Special Edition
Apresiable Scoutnan di Scouting Antiano, Athunto boso ta haña un invitashon di WOSM, den kual nan ta anunsiá un Edishon Speshal di un Jamboree on the Internet (JOTI) ku lo tuma lugá di 3 pa 5 di Aprel 2020, pa tur Scout, hóbennan I komunidatnan di rònt mundu por...
Gruponan di Scouting Antiano a partisipa na CuraDoet 2020
Willemstad – Dianan 13 i 14 di Mart 2020, a tuma lugá e akshon boluntario di mas grandi di Kòrsou i Reino. Den di shete edishon di Curadoet, manera di tur e edishonnan di Curadoet vários Grupo di Scout di Scouting Antiano ta partisipá huntu ku nan Scoutnan, Lidernan,...
Scouting Antiano Ganadó di Kuki Award 2019
Otrabanda – Djaweps, 23 di Yanüari 2020 – e kompania Kuki+Ko a otorgá e Kuki Award 2019 pa e mihó website di 2019 na e asosashon di Scout di Curaçao – Scouting Antiano.Pa e Kuki-award 2019 dos website a wòrdu nominá: Scouting Antiano i un blog di Hans Bicker.Scouting...
Apertura Aña di Scout 2020
BARBER – Djasabra, 4 di Yanüari 2020, e organisashon di Scout di Curaçao – Scouting Antiano, a selebrá – Apertura di aña di Scout den e bario di Barber, na iglesia San Hosé. E tema di e apertura di aña di Scout 2020, tabata “Ban Biba Nos Leinan”. Nos kapelan Pastor...
Selebrashon di Dia di Boluntario 2019
GROOT KWARTIER – Dia 5 di Desèmber 2019, e asosashon di Scout di Curaçao – Scouting Antiano a selebrá huntu ku su lidernan i invitadonan e DIA BOLUNTARIO 2019.Nashonnan Uni a dekretá di 5 di desèmber komo e dia di Boluntario Internashonal, rònt mundu organisashonnan...
Selebrashon 20 aña – Grupo Pader Amado Romer
WILLEMSTAD – Dia 5 di desèmber 2019, Grupo di Scout Pader Amado Römer, miembro di Scouting Antiano e asosashon di Scout di Curaçao a selebrá e hecho memorabel ku nan grupo di Scout a kumpli 20 aña di eksistensha.Den un resepshon na Adrianna’s Reception Room, dia 7 di...
Joint Meeting BADEN POWELL TOASTMASTERS CLUB & EMMASTAD TOASTMASTER CLUB
Willemstad - Djamars 3 di Desèmbèr BADEN POWELL TOASTMASTERS CLUB tabata di bishita na EMMASTAD TOASTMASTERS CLUB. Nos di BADEN POWELL TOASTMASTERS CLUB a ser invitá dor di EMMASTAD TOASTMASTERS CLUB pa un asina yamá “Joint Meeting” den kual 2 klup ta djòin pa huntu...
Koempoelan Aruba 2019 – “I AM ME”
ORANJESTAD – ARUBA – Den e wikènt di 15 pa 17 di Novèmber 2019,E asosashon di Scout – Scouting Aruba a organisá, Koempoelan 2019.E palabra koempoelan òf kumpulan manera nan ta bisa ta un palabra ku ta bin di e lenga Indones ku ta literalmente nifiká un reunion òf...
Selebrashon Fiesta di Kristu Rei 2019 i 40 ora Adorason di Santisimo
WILLEMSTAD – Djabièrnè, 22 di Novèmber di 7or pa 8or di anochi miembronan hóben i adulto di Scouting Antiano e asosashon di Scout di Kòrsou a partisipá aktivamente na parti di e selebrashon di e fiesta di Kristu Rei ku tabata e 40 ora di adorashon na Santísimo. Esaki...
Selebrashon 70 aña – Grupo di Zeeverkenners Mgr. Verriet
BRAKKEPUT – Djasabra, 19 di Novèmber, 2019 Grupo di Zeeverkenners – Mgr. Verriet, miembro di e asosashon di Scout di Curaçao, Scouting Antiano a selebrá e hecho ku 70 aña pasa riba un 19 di Novèmber, 1949, shete hóben ku a disidí di lanta un grupo di Zeeverkenners,...
Proyekto “TRESE BO TAS” – Clean Up Day
WILLEMSTAD – Djasabra mainta, 2 di Novèmber, gruponan di Scouting Antiano e asosashon di Scout di Kòrsou a partisipá ku vários Grupo konsistiendo di Bevers, Welpen, Scouts, i Explorers kompaña ku nan lidernan na di dos evento di e promé fase organisá pa e sekshon di...
Scouting Antiano i Scouting Aruba preparando pa 90 aña mas di Scouting riba nos islanan.
Scouting Antiano i Scouting Aruba preparando pa 90 aña mas di Scouting riba nos islanan. Na 1930 a establesé e promé organisashon formal na, e tempu ei, Antias Hulandes. Pues otro aña, na 2020, nos lo selebrá ku ya pa 90 aña tin Scouting na Kòrsou i Aruba.
Apesar di basta kambio den konstelashon estatal komo den e organisashon di Scouting mes, ketu bai tin un bon relashon entre Scouting Antiano i Scouting Aruba. Tur dos tin e firme intenshon pa por selebrá 90 aña di Scouting, ofresiendo nos hubentut un programa di Scouting aktualisá, atraktivo i yen di retu.
Selebrashon di 100 aña di Wood Badge
Riba e mainta di 8 di Sèptèmber 1919, e fundadó di Scouting Mundial, Lord Stephenson Smyth Baden-Powell di Gilwell a kuminsá ku un kampamentu pa lider riba e tereno di Gilwell djis pafó di Londres na Inglatera. Despues di a kompletá e 11 dianan di kurso, Baden-Powell...
JOTA-JOTI 2019 – Un Evento Eksitoso
Di 18 pa 20 di Òktober 2019, Scouting Antiano e asosashon di Scout di Curaçao a partisipá na JOTA-JOTI 2019 ku ta e evento mundial di WOSM (World Organization of the Scout Movement) ku tradishonalmente ta wòrdu tene den e di tres wikènt di Òktober. JOTA=JOTI ta para...
Dutch Caribbean Leadership Training 4
WILLEMSTAD – Di 4 pa 7 di Oktober, Youth Network di Scouting Antiano a organisa e di kuater DCLT ku ta para pa Dutch Caribbean Leadership Training. E training aki a tuma logá na e Mancamp di Refineria Isla kaminda vários Scout di Scouting Antiano a partisipá. Scouting...
Baden Powell Toastmasters Club – International Speech Contest na Papiamentu
GROOT KWARTIER – Djadumingu 6 di Òktober 2019, Baden Powell Toastmasters Club, a organisá un tremendo spich kòntèst internashonal na papiamentu ku tabatin komo titulo “WELCOME TO THE JUNGLE”.Na e spich kòntèst aki ku a tuma lugá atardi na e edifisio di JCC, a wòrdu...
JOTA-JOTI 2019 – Ban Komuniká Nos Kultura
Tradishonalmente den luna di òktober ta tuma lugá mundialmente un kampamentu di komunikashon yamá Jota Joti. Jota-Joti ta para pa Jamboree on the Air i Jamboree on the Internèt. E aña aki e kampamentu aki ta e fecha 18 pa 20 di òktober 2019. Pa nos na Kòrsou Jota Joti...
Kurso Básiko 2019
WILLEMSTAD – Den wikènt di 22-21 I 23 Sèptèmber 2019, dies nuebe (19) lider aspirante di Scouting Antiano, e asosashon di Scout di Kòrsou a partisipá na un Kurso Básiko na e sentro di kampamentu na Brakapoti. Bou di guia di lidernan di ekipo di Rekurso Humano,...
Proyekto “TRESE BO TAS”
WILLEMSTAD – Djasabra, 14 di Sèptèmber, gruponan di Scouting Antiano e asosashon di Scout di Kòrsou a partisipá ku hopi mucha/hóbennan di e sekshonnan di Bevers, Welpen, Scouts, i Explorers kompaña ku nan lidernan na un evento organisá pa e sekshon di UNESCO (United...
Konkurso di Lema i Logo
Konkurso di Lema (Slogan) di Scouting Antiano 90 aña Scouting na Kòrsou Direktiva i Staf di Scouting Antiano kier a invitá tur miembro pa partisipá na e Konkurso di Lema (Slogan) i Logo pa e selebrashon di 90 aña Scouting na Kòrsou, ku wòrdu selebrá na aña 2020....
Kontigente di Scouting Antiano na Jamboree 2019
Dia 22 di Yüli 2019, tabata e inougurashon di e di 24 World Scout Jamboree Mundial, kaminda mas di 45,000 Scout I Lider Scout di mas ku 150 pais a bini huntu na Summit Bechtel Reserve, West Virginia – Estados Unidos (USA), pa “Unlock a New World,” ku ta e tema di e Jamboree.
Instalashon di Kontingente di Scouting Antiano – WSJ 2019
Scouting Antiano ta e asosashon di Scout di Curacao ful miembro di WOSM ku un miembresia di 1,500 Scout riba e aña aki atrobe ta bai partispa na un Jamboree Mundial. E Jamboree Mundia di aña 2019 lo wordu tene na West Virginia – Estados Unidos (USA). Kada kwater aña e Movementu di Scout Mundial – WOSM ta organisa e kampamentu internashonal aki ku partisipashon di Scout di kada skina di e mundu aki.
Instalashon di Direktiva 2019-2020 – Baden Powell Toastmasters club
WILLEMSTAD - Djabièrnè 5 di Yüli 2019, Toastmaster Club Baden-Powell a instalá su direktiva nobo pa aña 2019 -2020. Den un seremonia dirigí pa MC - ACB/ALB Antonia Richardson, miembronan nobo di e direktiva a keda instalá pa ACS/ALB Violet Martina. E direktiva di...
Raportage di e prome semester di ISC
Durante di e di 27 Konferensha Regional di e region di Scouting Interamerikana, na November 2018, un komite nobo
a wordu skohe pa e asosashon miembronan di nos region. Durante di e reunion aki miembro di Scouting Antiano – Daniel Corsen Jr. a wordu skohe komo Presidente di e Komite.
Pa medio di e komunikado aki nos Komite Regional kier para ketu na nan logronan den e prome 6 luna i algun dia ku nan tin komo komite regional.
Klik riba e potret pa bo mira e reportage kompletu.
Programa di Scout Shop den Fakansi.
Programa di Scoutshop den fakansi.
Kurso di Introdukshon pa Lider
On Saturday,, June 22, 2019, Coordinated by the Human Resource Team of Scouting Antiano, 29 Future Leaders have passed their Introduction Course. As part as the cerfitification as Leaders the Scouts have to atend two Courses, an Introduction and a Basic Course. and to terminate a project succesfully
Aktividat pa Scouts – Learning by Doing di Distrikto 3
Djasabra 15 di Yüni 2019, na Sentro di Kampamentu di Scouting Antiano a tuma lugá un treinen pa e sekshon di Tropa pa Scoutnan di Distrikto 3, ku a wòrdu yama “Learning by Doing”. E meta di e dia di treinen tabata pa Scoutnan, na un forma hopi kreativo i aktivo reta kada un di Scout pa siña i pone den práktika tur lokual ta forma parti di e bida komo un Scout.
Prome Santa Komunion i Konfirmashon 2019
Djasabra, 8 di Yüni na Katedral di Pietermaai den oranan di mainta durante di sirbishi di Eukaristia solèm presidí pa Kapelan di Scouting Antiano Morrison Laporte vários mucha i hóben di Scouting Antiano a risibí nan Promé Santa Komunion i a wòrdu Konfirmá.
Festival di Kor 2019
Djadumingu riba 2 di Yüni 2019, den e Sporthal di International School na Emmastad ku un sala kompletamente di “Sold Out”, diestres Grupo di Scouting Antiano, e asosashon di Scout di Curaçao a kompetí kontra otro den Promé edishon di Festival di Kor “Singing Scouts”.
Caribbean Steering Committee Meeting
Caribbean Scout Commissioners Steering Committee meeting
Selebrashon di Dia di San Jorge 2019
Djasabra dia 20 di aprel 2019, e asoshon di Scout di Korsou – Scouting Antiano a selebra e dia di San Jorge den e bario di Boka di Sami
Aruba, March 22 – 24 2019
The Caribbean Scout Commissioners meeting took place from March 22 to 25 in Aruba.
Treinin di Dialogo di Pas
Den wikènt di 4 pa 6 Mei, lidernan di diferente sekshon di Scouting Antiano huntu ku lidernan di Scouting Aruba a partisipá na un wikènt di introdukshon di e tema di “Diálogo pa Pas”.
Jota Joti 2018
Jota Joti is a yearly World Event. It stands for Jamboree On The Air and Jamboree On The Internet.
Risibimentu 2018
Un bunita fiesta
Contact Us


text:
KOMPARÁ I KUMPRA
E PALU DI PASKU PERFEKTO
Algun sugerensia pa
Nos ta den temporada di fin di aña. Un temporada ku hopi di nos konsumidónan ta konsentrá riba hasi kompra, aktividatnan festivo i dòrna kas. Den e artíkulo aki nos ta para ketu riba mantenshon di bo palu di Pasku, kon pa dòrna esaki i tambe e kolonan trènt pa fin di aña aki.
Promé ku bo kumpra
Promé ku bo kumpra bo palu di Pasku, kompará preisnan pa haltura na diferente establesimentu. Den e temporada di fin di aña aki, tin diferente establesimentu ku ta bende palu di Pasku i adorno. Ta pa e motibu aki abo komo konsumidó mester ta konsiente di unda ta kumbiní abo mas.
Despues di a kompará preis, NO kumpra mesora! Analisá e palu di Pasku promé. Ta hopi importante pa bo mishi ku e takinan pa wak si e blachinan òf e asina yamá, anguanan ta kai. Si nan ta kai, NO kumpr’é! Esaki ta un indikashon ku e palu di Pasku no ta unu fresku i ku tur probabilidat ku bo palu di Pasku lo ta unu seku prome ku 25 di desèmber.Si e Palu di Pasku ta unu fresku, laga nan kòrta un pida abou di e stam, promé ku bo bai kuné.
Mantenshon
Despues di a kumpra bo palu di Pasku, promé kos ku bo mester hasi ta: Pone e palu mesora den e pia òf hèmber ku awa. Preferibel awa friu. Motibu di esaki ta paso e palunan aki a kustumbrá den temperatura friu. Tambe bo por agregá klòmpinan di eis tur dia den e awa pa mantené esaki friu.
Di dos kos ku mester tuma lugá ta e parti di kitamentu di e nèt. Kita e nèt i duna e palu di Pasku un chèns di sosegá i pa e takinan haña nan lugá bek. NO dòrn’é mesora! Laga e palu drumi sigur un anochi, ya asina e takinan por bai nan lugá.
Un tep tambe sumamente importante i ku hopi di nos no sa tene kuenta kuné, ta e sitio kaminda e palu di Pasku ta bai wòrdu poné . Ta konsehabel pa NO pone esaki den un espasio kaminda e ta haña hopi kayente. P.e. banda di un televishon, stereoset etc. Mas fresku e espasio ta, mas e palu di Pasku dura.
Sugerensianan kon pa dòrna un palu di Pasku.
1. Dòrna bo Kèrstbom di ariba bai abou. Esaki ta konta pa
bo lusnan tambe.
2. Promé kos ku ta bai den e palu di Pasku ta bo lusnan.
Asina bo ta haña un mihó bista di unda bo por
pone demas adòrnonan.
3. Balanan chikitu ta bai ariba, I esnan mas grandi abou.
Esaki ta konta pa e demas adòrnonan tambe.
4. Ta konsehabel pa uza lus LED. Ta konsiente si ku esaki
ta un poko mas kostoso, pero nan ta bai mas tantu
aña. Otro benefisio di Lus LED ta ku e no ta bira
kayente I esaki ta evitá tambe ku e palu di Pasku ta
seka.
5. Bo por spray e kèrstbom tambe ku spray di kabei pa
hasi e blachinan duru, i evitá ku hopi blachi ta kai.
Buska un spray ku no tin holó.
Trènt pa 2016
Nos di Fundashon pa Konsumidó a tira un bista i a tuma nota ku kolonan manera blou bèrdè, blou turkuas, blou skur, koló kòra kimá i oraño/oro ta e kolonan pa 2016. Naturalmente por uza e kolonan tradishonal kual ta oro, plata i blanku pa kibra e kolonan trènt pa 2016. Fundashon pa Konsumidó ta konsehá tur konsumidó pa promé ku kumpra adòrno pa Pasku, tira un bista den bo kosnan di añanan anterior. Manera nos a bisa kaba, kolonan tradishonal bo por kombiná semper ku otro koló. Pues kisas no ta nesesario pa kumpra ful un sèt di adòrno nobo, si bo por kombiná. Hasi uzo di bo kreatividat i krea bo palu di Pasku perfekto.
"E mihó regalo rondó di un palu di Pasku
ta e presensia di un famia felis"
Un kontribushon di sra. Janice Welhous


text:
2 feb – Prome accidente fatal
E prome accidente fatal di aña a tuma luga na luna di februrari unda cu hoben di 17 aña riba motocicleta a perde su bida na momento cu e tabata coriendo sin lus y un auto a sali su dilanti como cu e no a wak e.
5 feb – Skoa no por absorba gasto mas
Skoa a tene un conferencia di prensa den cual a informa cu pa 10 aña no tabatin aumento di subsidio. Despues di a absorba, awo e reserva ta bashi. Pues schoolgeld lo yuda cubri diferencia.
6 feb – Entrega manifesto na skoa
Grupo shete a entrega director di SKOA un manifesto pa reconsidera aumento di schoolgeld. Esaki ta keda decision di Skoa pero mirando cu e ta afecta publico general gobierno ta busca manera p intermedia
10 feb – Lek na WEB: daño no conoci ainda
Maske cu e director di WEB ta enfatisa cu e daño di e derame di azeta no ta grandi, e tin su efecto riba medio ambiente. Tin parha y pisca afecta y tambe e cost y e rif direccion Varadero. Cuanto azeta a lek den lama y pa cuanto tempo, ta algo cu meter investiga ainda.
13 feb – Tres polis ta bay prizon
Tres polis cu a abusa di nan poder ta bay prizon E catigonan duna ta varia ente 16 pa 18 luna. Hues ta haya nan culpabel di menasa un homber cu arma y drenta su cas sin permiso riba 16 maart 2013
14 feb – Natalee dera bou Marriott Hotel
Despues di basta tempo un declaracion ‘nobo’ den e caso di Natalee Holloway a capta atencion di prensa rond mundo. E Hulandes Jurriën de Jong a bisa den Algemeen Dagblad cu e tabata testigo momento cu Joran van der Sloot a dera Natalee bou e Spyglass Tower di Marriott na Aruba.
18 feb – Ta prematuro pa dicidi tocante mas medida
IMF a bisa cu gobierno mester bin cu mas medida. Gobierno ta wardando presupuesto 2015 y analisis di 2014 pa dicidi si mas medida ta necesario.
18 feb – Desmantelacion di Valero lo por cuminsa mita di aña
A pesar cu ainda no tin un acuerdo entre gobierno y Valero, lo por cuminsa cu entrega, desmantelacion y limpiesa di refineria pa mita di e aña aki caba.
19 feb – Lo bin solucion pa candela dump
Segun minister Mike de Meza, e aña aki lo bin solucion pa e candela riba dump na Parkietenbos. Lo sigui cu e proceso pa cera un acuerdo cu Ecogas, pa kima sushi pa traha gas cu ne. Tin hende cu ta cende candela riba dump, pero nunca ta wordo gara cometiendo e acto, pues nan no ta wordo castiga.
19 feb – Ainda basta comerciante cu no ta custumbra cu cobransa di BAZV
Servicio di Impuesto (SIAD) por a contesta hopi di e pregunta cu a surgi cu e introduccion di e impuesto nobo, esta BAZV destina pa fortalece e caha di AZV.
25 feb – Sero Colorado ta haya mas hotel
Segun e plannan cu minister di Turismo a presenta pa Camara di Comercio lo tin mas proyecto di hotel planea pa Sero Colorado, banda di esun di Bahia Principe. Esaki lo nifica mas o menos 2500 camber di hotel.


text:
PROME MINISTER A BISHITA DEPARTAMENTO DI HENDE MUHE NA KIA Den cuadro di Dia Internacional di Hende Muhe
ORANJESTAD – 8 di maart ta e fecha cu tur aña mundialmente ta celebra Dia Internacional di Hende Muhe. Riba e fecha aki, ta para keto na e posicion di hende muhe rond mundo y aki na Aruba tambe. Den cuadro di esaki, Prome Minister ta haciendo diferente bishita y reuniendo cu diferente persona. E siman aki Prome Minister a haci bishita na KIA, specialmente na e departamento cu tin e presonan femenino, pa comparti cu nan y scucha di nan.
Na su yegada, Prome Minister Wever – Croes a wordo ricibi door di Director di KIA Gino Winklaar y Hefe di Vrouwenafdeling Brigitte van der Linde. Prome Minister a expresa cu a pesar cu cada un detenido por ta cera pa diferente motibo, e deseo ta pa nan por ta ekipa pa ora nan sali, nan por participa den sociedad y contribui na comunidad.
Despues di a combersa cu esnan femenino deteni, Prome Minister a tene un encuentro cu e trahadonan femenino na KIA. E reunion tabata intenso y diferente punto a wordo treci dilanti cual Prome Minister como e persona na cabes di gobierno a bisa di lo tene cuenta cu ne. “Si kier berdad pa hende muhe ta representa den tur area den comunidad, mester sostene hende muhenan den e tipo di trabounan aki,” Prome Minister Wever – Croes a expresa.
Finalisando, Prome Minister a bisa cu e tabata un bunita reunion a pesar cu e sitio cu a bishita no ta uno cu ta bishita cu plaser, considerando e situacion cu cada persona ta aden cu ta deteni na KIA. Sinembargo, e ta un bishita importante pa asina por duna oido na kico ta biba cada persona pa por yudanan mas mihor mientras cu nan ta den KIA y pa nan ta prepara pa ora nan sali.
Na caminda pa Dia Internacional di Hende Muhe, Prome Minister Wever – Croes lo continua cu diferente bishita na organisacionnan den comunidad, dunando oido na locual ta biba cerca sernan femenino den comunidad.


text:
MINISTER XIOMARA MADURO A PRESENTA E RESULTADO DI E PROME MITA AÑA DI PRESUPUESTO 2020 Apesar di e situacion financiero precario Pais Aruba a logra cumpli cu tur su debenan
MINISTER XIOMARA MADURO A PRESENTA E RESULTADO DI E PROME MITA AÑA DI PRESUPUESTO 2020
Apesar di e situacion financiero precario Pais Aruba a logra cumpli cu tur su debenan
ORANJESTAD – Durante e conferencia di prensa di Gobierno, Minister Maduro a duna un relato riba algun informacion financiero di e mita aña 2020 di e Presupuesto di Pais Aruba. E mandatario a informa cu e ‘Uitvoerings Rapportage Juni 2020’ ta cla y a wordo manda pa CAFt y na miembronan di Parlamento di Aruba. Pa mas informacion tocante e rapport financiero por lesa esaki riba http://www.gobierno.aw
Gastonan di operacion
Minister Maduro ta relata cu na comienso di aña 2020, finansa di Pais Aruba tabata bayendo den bon direccion. Durante e prome lunanan di aña e entrada tabata mas halto cu premira. Na momento cu COVID 19 a presenta esaki a debilita e finansa y economia di Pais Aruba. Gobierno a ricibi na entrada te na mita di e aña aki, 518 miyon florin. E gastonan realisa ta 798 miyon florin. Esaki ta nifica cu tin un deficit realisa di 280 miyon florin te na juni 2020. E dignatario ta bisa cu pa resto di e aña aki Gobierno lo genera menos na entrada. Manera proyecta e Presupuesto 2020 lo bay tin un deficit di operacion di aproximadamente 1.3 biyon florin. Minister Maduro a remarca cu na momento cu e crisis di COVID 19 a presenta Gobierno a haci solamente e gastonan necesario, pero den transcurso di aña e gastonan aki lo wordo realisa.
Gastonan di capital
Tocante e gastonan di capital e mandatario a informa cu esaki tin un deficit di 11 miyon florin te cu mita di aña. Minister Maduro a informa cu Gobierno a wanta cu e inversionnan y tambe no a realisa e fondonan di e benta di tereno di e companianan estatal. Esaki lo bay wordo inclui den e presupuesto supletorio.
Necesidad financiero
E necesidad financiero pa aña 2020 na momento cu COVID a presenta a bira 1.6 biyon florin, di cual a cubri 473 miyon florin te na luna di juni 2020. E mandatario a bisa cu e bon noticia ta cu apesar di e situacion financiero precario, Pais Aruba a cumpli cu su debenan local y internacional. Te na mita di aña, Pais Aruba tin un deficit financiero di 269 miyon florin, locual ta nifica cu Pais Aruba mester mas yudansa financiero pa cubri e deficit total di Presupuesto 2020.
Saldo primario
Minister Maduro ta sigui relata cu Gobierno a presupuesta pa aña 2020 un saldo primario di -32.2% y te cu fin di juni 2020 e saldo primario ta -6.7%. E saldo primario ta e parti di locual Gobierno a ricibi na entrada y locual ta su gastonan, excluyendo e parti di interes di e debe.
‘Debt to GDP’
E mandatario ta informa cu e ‘Debt to GDP’ di Pais Aruba na aña 2019 tabata 74.6% y durante di e ultimo dos añanan aki e peso di e debe tabata bahando. Na momento cu e crisis di COVID19 a presenta y cu Pais Aruba mester a bay busca ayudo financiero cerca Hulanda, e debe di Pais Aruba a subi y e ’Debt to GDP’ a bira 116.9%. Minister di Finansa ta premira cu pa fin di aña 2020, Pais Aruba su ‘Debt to GDP’ lo ta na 136%.
Gastonan di Personal
Gobierno tin un montante di 472.8 miyon florin presupuesta pa gastonan di personal. Te na mita aña e gastonan aki ta na 225.7 miyon florin di cual 12.4 miyon florin ta gastonan di overtime. Ta premira cu e gastonan di overtime lo subi mas durante e proximo lunanan. E mandatario a bisa cu Gobierno ta sigui traha pa contene e gastonan di personal y di overtime pa esakinan por keda manehabel.
Credibilidad financiero
Na maart na momento cu e crisis di COVID19 a presenta, e compania internacional di rating Fitch a degrada Pais Aruba su rating na BB y Pais Aruba a logra mantene su rating di BBB+ cerca Standard & Poor’s. E mandatario a subraya cu tin chens cu e panorama aki por cambia debi na e debenan cu ta wordo haci pa surpasa e crisis aki.
Pais Aruba a logra di cumpli cu su debenan
Minister Xiomara Maduro ta bisa cu Pais Aruba tabata riba bon caminda te na momento cu COVID19 a presenta. COVID19 a trece cune un crisis di likides cu a debilita Pais Aruba su finansa y economia enormemente.
E dignatario ta expresa cu apesar di e situacion financiero precario Pais Aruba a logra di cumpli cu tur su debenan.
Minister Maduro a finalisa bisando cu Gobierno ta sigui traha diligentemente pa Pais Aruba por surpasa e crisis aki y lo sa di mustra madurez politico pa tuma e miho decisionnan na bienestar di Pais Aruba.